title: Padomes Lēmums (ES) 2016/1981 (2016. gada 8. novembris), ar ko ieceļ Reģionu komitejas locekļa aizstājēju, ko izvirzījusi Zviedrijas Karaliste

text:
               12.11.2016

               LV

               Eiropas Savienības Oficiālais Vēstnesis

               L 305/29

         PADOMES LĒMUMS (ES) 2016/1981
   (2016. gada 8. novembris),
   ar ko ieceļ Reģionu komitejas locekļa aizstājēju, ko izvirzījusi Zviedrijas Karaliste
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Zviedrijas valdības priekšlikumu,
   tā kā:

               (1)

               Padome 2015. gada 26. janvārī, 2015. gada 5. februārī un 2015. gada 23. jūnijā pieņēma Lēmumus (ES) 2015/116 (1), (ES) 2015/190 (2) un (ES) 2015/994 (3), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus. 2015. gada 20. jūlijā ar Padomes Lēmumu (ES) 2015/1203 (4)
                  Kenth LÖVGREN kungu locekļa aizstājēja amatā aizstāja Ingeborg WIKSTEN kundze.

               (2)

               Pēc Ingeborg WIKSTEN kundzes pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, Reģionu komitejā par locekļa aizstājēju tiek iecelts:

               —

                  Mohamad HASSAN kungs, Ledamot i kommunfullmäktige, Uppsala kommun.

         2. pants
   Šis lēmums stājas spēkā tā pieņemšanas dienā.

      Briselē, 2016. gada 8. novembrī

            Padomes vārdā –

            priekšsēdētājs

         P. KAŽIMÍR

      (1)  Padomes Lēmums (ES) 2015/116 (2015. gada 26. janvāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un viņu aizstājējus (OV L 20, 27.1.2015., 42. lpp.).

      (2)  Padomes Lēmums (ES) 2015/190 (2015. gada 5. februāris), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 31, 7.2.2015., 25. lpp.).

      (3)  Padomes Lēmums (ES) 2015/994 (2015. gada 23. jūnijs), ar ko laikposmam no 2015. gada 26. janvāra līdz 2020. gada 25. janvārim ieceļ amatā Reģionu komitejas locekļus un to aizstājējus (OV L 159, 25.6.2015., 70. lpp.).

      (4)  Padomes Lēmums (ES) 2015/1203 (2015. gada 20. jūlijs), ar ko ieceļ amatā trīs Reģionu komitejas locekļus un sešus locekļu aizstājējus no Zviedrijas (OV L 195, 23.7.2015., 44. lpp.).


title: 2004/680/EK: Padomes Lēmums (2004. gada 24. septembris), ar ko pabeidz apspriedes ar Gvinejas–Bisavas Republiku saskaņā ar ĀKK–EK partnerattiecību nolīguma 96. pantu

text:
               8.10.2004

               LV

               Eiropas Savienības Oficiālais Vēstnesis

               L 311/27

      PADOMES LĒMUMS

   (2004. gada 24. septembris),
   ar ko pabeidz apspriedes ar Gvinejas–Bisavas Republiku saskaņā ar ĀKK–EK partnerattiecību nolīguma 96. pantu
   (2004/680/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Partnerattiecību nolīgumu starp Āfrikas, Karību un Klusā okeāna valstu grupas dalībniekiem, no vienas puses, un Eiropas Kopienu un tās dalībvalstīm, no otras puses, kas parakstīts 2000. gada 23. jūnijā, Kotonū (“ĀKK–EK partnerattiecību nolīgums”) (1), un jo īpaši tā 96. pantu,
   ņemot vērā Iekšējo nolīgumu par pasākumiem, kas jāveic un procedūrām, kas jāievēro, lai īstenotu ĀKK–EK partnerattiecību nolīgumu (2), un jo īpaši tā 3. pantu,
   ņemot vērā Komisijas priekšlikumu,
   tā kā:

               (1)

               ĀKK–EK nolīguma būtiskie elementi, kas minēti tā 9. pantā, Gvinejā–Bisavā tika pārkāpti 2003. gada 14. septembrī valsts militārajā apvērsumā, kuru Eiropas Savienība nosodījusi 2003. gada 18. septembra paziņojumā.

               (2)

               Ievērojot ĀKK–EK partnerattiecību nolīguma 96. pantu, 2004. gada 19. janvārī notika apspriedes ar ĀKK valstīm un Gvineju–Bisavu, kurā Gvinejas–Bisavas iestādes deva īpašus solījumus nolūkā atrisināt Eiropas Savienības norādītās problēmas, un šos solījumus vajadzēja īstenot intensīvā dialogā trīs mēnešu laikā.

               (3)

               Šā laikposma beigās konstatēts, ka veikti vairāki praktiski pasākumi saistībā ar ĀKK–EK partnerattiecību nolīguma būtiskiem elementiem; tomēr konkrēti svarīgi pasākumi, kas īpaši attiecas uz valsts finanšu konsolidēšanu, joprojām nav atbilstīgi īstenoti praksē,

         IR PIEŅĒMUSI ŠĀDU LĒMUMU.
   1. pants
   Ar šo ir pabeigtas apspriedes ar Gvinejas–Bisavas Republiku saskaņā ar ĀKK – EK partnerattiecību nolīguma 96. pantu.
   2. pants
   Pasākumi, kas sīkāk izklāstīti pievienotajā vēstules projektā, ar šo ir pieņemti kā atbilstīgi pasākumi ĀKK–EK partnerattiecību nolīguma 96. panta 2. punkta c) apakšpunkta nozīmē.
   3. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   To piemēros no 2005. gada 11 oktobrī.

      Briselē, 2004. gada 24. septembrī

            Padomes vārdā —

            priekšsēdētājs

         L. J. BRINKHORST

      (1)  OV L 317, 15.12.2000., 3. lpp.

      (2)  OV L 317, 15.12.2000., 376. lpp.

      PIELIKUMS
      Godātais kungs!
      Eiropas Savienība piešķir lielu nozīmi ĀKK – EK partnerattiecību nolīguma 96. pantam. ĀKK – EK partnerattiecības pamatā ir cilvēktiesību ievērošana, demokrātiski principi un tiesiskums; šie ir iepriekšminētā nolīguma būtiski elementi un tādējādi veido mūsu attiecību pamatu.
      Ar šādu attieksmi Eiropas Savienība 2003. gada 18. septembra paziņojumā pilnībā nosodīja valsts militāro apvērsumu 2003. gada 14. septembrī.
      Eiropas Savienības Padome tāpēc 2003. gada 19. decembrī nolēma uzaicināt Gvinejas-Bisavas iestādes sākt apspriedes nolūkā padziļināti izpētīt situāciju un atrast veidus, kā to uzlabot.
      Apspriedes notika Briselē 2004. gada 19. janvārī, konstruktīvā gaisotnē. Tika izvirzīti vairāki būtiski jautājumi, un pārejas laika valdības premjerministrs varēja izklāstīt Gvinejas-Bisavas iestāžu viedokli un viņu veikto situācijas analīzi. Eiropas Savienība ņēma vērā premjerministra apņemšanos:

                  —

                  apstiprināt Gvinejas-Bisavas Republikas valdības pārejas programmu un jo īpaši tās plānus attiecībā uz vispārīgām vēlēšanām,

                  —

                  pieņemt pasākumus valsts finanšu konsolidēšanai,

                  —

                  apstiprināt virzību, lai atgrieztos pie neatkarīgām tiesu iestādēm un atjaunotu bruņoto spēku civilkontroli.

            Notika arī vienošanās, ka pastiprināts dialogs par dažādiem izvirzītajiem jautājumiem norisināsies Gvinejā-Bisavā trīs mēnešu laikposmā un ka šā laikposma beigās tiks novērtēta situācija.
      Šis regulārais un pastiprinātais dialogs ir norisinājies Gvinejā-Bisavā. Uzmanība galvenokārt tika pievērsta vairākiem pasākumiem, kas bija paredzēti, lai izpildītu dotos solījumus.
      Gvinejas-Bisavas iestādes veikušas zināmu daudzumu nozīmīgu pasākumu. Jo īpaši mēs ņemam vērā, ka:

                  —

                  taisnīgas, brīvas un pārskatāmas vispārīgās vēlēšanas notika 2004. gada 28. un 30. martā,

                  —

                  notikusi virzība, lai atgrieztos pie neatkarīgām tiesu iestādēm, ieceļot prokuroru un ievēlot augstākās tiesas priekšsēdētāju,

                  —

                  tika pieņemta ekonomikas programma ārkārtas situācijai,

                  —

                  tiek veikta valsts iestāžu darbinieku uzskaite.

            Šīs iniciatīvas noteikti norāda uz valsts sociālo un politisko stabilizāciju. Neatkarīgi no tā paliek atklāti jautājumi, kas rada bažas, īpaši saistībā ar valsts finanšu konsolidāciju un konkrēti valsts uzskaiti, muitas ieņēmumu iekasēšanu un darba samaksu vairākumam valsts darbinieku. Nolūkā konsolidēt valsts finanses, Eiropas Savienība piešķir īpašu nozīmi turpmāk minētajiem pasākumiem:

                  —

                  tās ārkārtas situācijas ekonomikas programmas īstenošanas turpināšanai, ko pieņēmusi pārejas laika valdība,

                  —

                  valsts darbinieku uzskaites turpināšanai,

                  —

                  labojošu pasākumu pieņemšanai valsts finanšu jomā, ietverot finanšu kontroles sistēmas revīziju, valsts iepirkumu un valsts ieņēmumus,

                  —

                  Kopienas budžeta atbalsta atmaksājumam pēc 2003. gadā veiktās līdzekļu izmantojuma revīzijas,

                  —

                  2003. gada ziņojumā ietverto valsts revīzijas secinājumu iesniegšanai par valsts ieņēmumiem,

                  —

                  administratīvo un tiesas procesu turpināšanai pret tās valdības ierēdņiem, kas pastāvēja pirms pārejas laikposma, kuri izdarīja likumpārkāpumus vai nodarbojās ar krāpšanu.

            Sākot apspriedes, bija nolemts, izmantojot atbilstīgus pasākumus ĀKK - EK partnerattiecību nolīguma 96. panta 2. punkta c) apakšpunkta nozīmē, normalizēt attiecības un turpināt sadarbību, kontrolējot panākumus, kas bija gūti valsts finanšu jomā, atgriežoties pie neatkarīgām tiesu iestādēm, atjaunojot bruņoto spēku civilkontroli un ievērojot prezidenta vēlēšanu grafiku. Būtu laikus jārada apstākļi, lai nodrošinātu, ka prezidenta vēlēšanas ir patiesi demokrātiskas un pārskatāmas. Eiropas Savienība regulāri kontrolēs sasniegumus iepriekšminētajās jomās.
      Eiropas Savienība ir gatava turpināt ciešu politisko dialogu ar jūsu demokrātiski ievēlēto valdību un palīdzēt nostiprināt demokrātiju jūsu valstī.
      Godātais kungs, lūdzam pieņemt mūsu cieņas apliecinājumus,

            Komisijas vārdā —

            Padomes vārdā —


title: 2013/374/ES: Padomes Lēmums ( 2013. gada 9. jūlijs ), ar ko ieceļ amatā Revīzijas palātas locekli

text:
               12.7.2013

               LV

               Eiropas Savienības Oficiālais Vēstnesis

               L 191/11

         PADOMES LĒMUMS
   (2013. gada 9. jūlijs),
   ar ko ieceļ amatā Revīzijas palātas locekli
   (2013/374/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 286. panta 2. punktu,
   ņemot vērā Līgumu par Horvātijas Republikas pievienošanos,
   ņemot vērā Eiropas Parlamenta atzinumu (1),
   tā kā:

               (1)

               Saskaņā ar Līguma par Eiropas Savienības darbību 285. panta otro daļu Revīzijas palātā ir pa vienam pilsonim no katras dalībvalsts.

               (2)

               Pēc Horvātijas Republikas pievienošanās Eiropas Savienībai Revīzijas palāta ir jāpapildina, ieceļot amatā vēl vienu locekli uz sešu gadu pilnvaru termiņu,

         IR PIEŅĒMUSI ŠO LĒMUMU.
   1. pants
   Ar šo Neven MATES kungs tiek iecelts par Revīzijas palātas locekli uz sešu gadu laikposmu no 2013. gada 15. jūlija līdz 2019. gada 14. jūlijam.
   2. pants
   Šis lēmums stājas spēkā tā pieņemšanas dienā.

      Briselē, 2013. gada 9. jūlijā

            Padomes vārdā –

            priekšsēdētājs

         R. ŠADŽIUS

      (1)  2013. gada 12. jūnija atzinums (Oficiālajā Vēstnesī vēl nav publicēts).


title: 2006/481/EK,Euratom: Dalībvalstu valdību pārstāvju Lēmums ( 2006. gada 22. jūnijs ), ar ko ieceļ Eiropas Kopienu Pirmās instances tiesas tiesnesi

text:
               12.7.2006

               LV

               Eiropas Savienības Oficiālais Vēstnesis

               L 189/15

      DALĪBVALSTU VALDĪBU PĀRSTĀVJU LĒMUMS

   (2006. gada 22. jūnijs),
   ar ko ieceļ Eiropas Kopienu Pirmās instances tiesas tiesnesi
   (2006/481/EK, Euratom)
   EIROPAS SAVIENĪBAS DALĪBVALSTU VALDĪBU PĀRSTĀVJI,
   ņemot vērā Eiropas Kopienas dibināšanas līgumu, un jo īpaši tā 224. pantu,
   ņemot vērā Eiropas Atomenerģijas kopienas dibināšanas līgumu, un jo īpaši tā 140. pantu,
   tā kā:
   Saskaņā ar Protokola par Tiesas statūtiem 5. un 7. pantu saistībā ar tā 47. pantu un sakarā ar Pernilla LINDH kundzes atkāpšanos no amata būtu jāieceļ Eiropas Kopienu Pirmās instances tiesas tiesnesis uz atlikušo pilnvaru laiku līdz 2007. gada 31. augustam,
   IR NOLĒMUŠI ŠĀDI.
   1. pants
   Ar šo Nils WAHL kungu ieceļ par Eiropas Kopienu Pirmās instances tiesas tiesnesi no dienas, kurā viņš nodod zvērestu, līdz 2007. gada 31. augustam.
   2. pants
   Šo lēmumu publicē Eiropas Savienības Oficiālajā Vēstnesī.

      Briselē, 2006. gada 22. jūnijā

            Padomes vārdā —

            priekšsēdētājs

         G. WOSCHNAGG


title: 2013/338/ES: Dalībvalstu valdību pārstāvju Lēmums ( 2013. gada 26. jūnijs ), ar ko ieceļ amatā Tiesas tiesnešus

text:
               29.6.2013

               LV

               Eiropas Savienības Oficiālais Vēstnesis

               L 179/94

         DALĪBVALSTU VALDĪBU PĀRSTĀVJU LĒMUMS
   (2013. gada 26. jūnijs),
   ar ko ieceļ amatā Tiesas tiesnešus
   (2013/338/ES)
   EIROPAS SAVIENĪBAS DALĪBVALSTU VALDĪBU PĀRSTĀVJI,
   ņemot vērā Līgumu par Eiropas Savienību un jo īpaši tā 19. pantu,
   ņemot vērā Līgumu par Eiropas Savienības darbību un jo īpaši tā 253. un 255. pantu,
   ņemot vērā Eiropas Atomenerģijas kopienas dibināšanas līgumu un jo īpaši tā 106.a panta 1. punktu,
   tā kā:

               (1)

               Saskaņā ar Protokola par Eiropas Savienības Tiesas statūtiem 5. un 7. pantu un pēc Uno LÕHMUS kunga un Jean-Jacques KASEL kunga atkāpšanās no amata no 2013. gada 6. oktobra būtu jāieceļ amatā divi Tiesas tiesneši uz atlikušo Uno LÕHMUS kunga un Jean-Jacques KASEL kunga pilnvaru termiņu, proti, līdz 2015. gada 6. oktobrim.

               (2)

               Brīvajām amata vietām ir ierosinātas Küllike JÜRIMÄE kundzes un François BILTGEN kunga kandidatūras.

               (3)

               Komiteja, kas izveidota saskaņā ar Līguma par Eiropas Savienības darbību 255. pantu, ir sniegusi atzinumu par Küllike JÜRIMÄE kundzes un François BILTGEN kunga atbilstību Tiesas tiesneša pienākumu veikšanai,

         IR PIEŅĒMUŠI ŠO LĒMUMU.
   1. pants
   Ar šo par Tiesas tiesnešiem laikposmam no 2013. gada 6. oktobra līdz 2015. gada 6. oktobrim tiek iecelti:

               —

                  Küllike JÜRIMÄE kundze,

               —

                  François BILTGEN kungs.

         2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2013. gada 26. jūnijā

            priekšsēdētājs

         R. MONTGOMERY


               21.6.2016

               LV

               Eiropas Savienības Oficiālais Vēstnesis

               C 224/36

         P8_TA(2014)0005
   Parlamentu sadarbības delegāciju skaitliskais sastāvs
   Eiropas Parlamenta 2014. gada 16. jūlija lēmums par parlamentu sadarbības delegāciju skaitlisko sastāvu (2014/2704(RSO))
   (2016/C 224/10)

      Eiropas Parlaments,

               —

               ņemot vērā Priekšsēdētāju konferences lēmuma priekšlikumu,

               —

               ņemot vērā Eiropas Parlamenta 2014. gada 12. marta lēmumu par parlamentu sadarbības delegāciju, apvienoto parlamentāro komiteju, parlamentāro sadarbības komiteju un daudzpusējo parlamentāro asambleju skaitu (1),

               —

               ņemot vērā Reglamenta 212. pantu,

               1.

               nolemj noteikt turpmāk tekstā minēto parlamentu sadarbības delegāciju skaitlisko sastāvu:

                           a)

                              Eiropa, Rietumbalkāni un Turcija

                           Delegācija ES un bijušās Dienvidslāvijas Maķedonijas Republikas apvienotajā parlamentārajā komitejā: 13 locekļi;
                           Delegācija ES un Turcijas apvienotajā parlamentārajā komitejā: 25 locekļi;
                           Delegācija attiecībām ar Šveici un Norvēģiju, kā arī ES un Islandes apvienotajā parlamentārajā komitejā un Eiropas Ekonomikas zonas (EEZ) apvienotajā parlamentārajā komitejā: 17 locekļi;
                           Delegācija ES un Serbijas stabilizācijas un asociācijas parlamentārajā komitejā: 15 locekļi;
                           Delegācija ES un Albānijas stabilizācijas un asociācijas parlamentārajā komitejā: 14 locekļi;
                           Delegācija ES un Melnkalnes stabilizācijas un asociācijas parlamentārajā komitejā: 14 locekļi;
                           Delegācija attiecībām ar Bosniju un Hercegovinu un Kosovu: 13 locekļi;

                           b)

                              Krievija un Austrumu partnerības valstis

                           Delegācija ES un Krievijas parlamentārās sadarbības komitejā: 31 locekļi;
                           Delegācija ES un Ukrainas parlamentārās sadarbības komitejā: 16 locekļi;
                           Delegācija ES un Moldovas parlamentārās sadarbības komitejā: 14 locekļi;
                           Delegācija attiecībām ar Baltkrieviju: 12 locekļi;
                           Delegācija ES un Armēnijas, ES un Azerbaidžānas, kā arī ES un Gruzijas parlamentārās sadarbības komitejās: 18 locekļi;

                           c)

                              Magriba, Mašrika, Izraēla un Palestīna

                           Delegācija attiecībām ar:

                                       —

                                       Izraēlu: 18 locekļi;

                                       —

                                       Palestīniešu likumdošanas padomi: 18 locekļi;

                                       —

                                       Magribas valstīm un Arābu Magribas Savienību: 18 locekļi;

                                       —

                                       Mašrikas valstīm: 18 locekļi;

                           d)

                              Arābijas pussala, Irāka un Irāna

                           Delegācija attiecībām ar:

                                       —

                                       Arābijas pussalas valstīm: 15 locekļi;

                                       —

                                       Irāku: 8 locekļi;

                                       —

                                       Irānu: 12 locekļi;

                           e)

                              Ziemeļamerika un Dienvidamerika

                           Delegācija attiecībām ar:

                                       —

                                       Amerikas Savienotajām Valstīm: 58 locekļi;

                                       —

                                       Kanādu: 16 locekļi;

                                       —

                                       Brazīlijas Federatīvo Republiku: 14 locekļi;

                                       —

                                       Centrālamerikas valstīm: 15 locekļi;

                                       —

                                       Andu Kopienas valstīm: 12 locekļi;

                                       —

                                          Mercosur: 19 locekļi;

                                 Delegācija ES un Meksikas apvienotajā parlamentārajā komitejā: 14 locekļi;
                           Delegācija ES un Čīles apvienotajā parlamentārajā komitejā: 15 locekļi;
                           Delegācija Cariforum valstu un ES parlamentārajā komitejā: 15 locekļi;

                           f)

                              Āzija un Klusā okeāna reģions

                           Delegācija attiecībām ar:

                                       —

                                       Japānu: 24 locekļi;

                                       —

                                       Ķīnas Tautas Republiku: 37 locekļi;

                                       —

                                       Indiju: 24 locekļi;

                                       —

                                       Afganistānu: 8 locekļi;

                                       —

                                       Dienvidāzijas valstīm: 15 locekļi;

                                       —

                                       Dienvidaustrumāzijas valstīm un Dienvidaustrumāzijas valstu asociāciju (ASEAN): 26 locekļi;

                                       —

                                       Korejas pussalas valstīm: 12 locekļi;

                                       —

                                       Austrāliju un Jaunzēlandi: 12 locekļi;

                                 Delegācija ES un Kazahstānas, ES un Kirgizstānas, ES un Uzbekistānas, ES un Tadžikistānas parlamentārās sadarbības komitejās, kā arī attiecībām ar Turkmenistānu un Mongoliju: 19 locekļi;

                           g)

                              Āfrika

                           Delegācija attiecībām ar:

                                       —

                                       Dienvidāfriku: 16 locekļi;

                                       —

                                       Panāfrikas parlamentu: 12 locekļi;

                           h)

                              Daudzpusējās asamblejas

                           Delegācija ĀKK un ES apvienotajā parlamentārajā asamblejā: 78 locekļi;
                           Delegācija Savienības Vidusjūrai parlamentārajā asamblejā: 49 locekļi;
                           Delegācija Eiropas un Latīņamerikas parlamentārajā asamblejā: 75 locekļi;
                           Delegācija Euronest parlamentārajā asamblejā: 60 locekļi;
                           Delegācija attiecībām ar NATO Parlamentāro asambleju: 10 locekļi;

               2.

               uzdod priekšsēdētājam informēšanas nolūkā nosūtīt šo lēmumu Padomei un Komisijai.

      (1)  Tajā dienā pieņemtie teksti, P7_TA(2014)0217.


Eiropas Parlamenta 2007. gada 10. jūlija lēmums par jauna "kļūdu labojumiem" veltīta 204.a panta iekļaušanu Eiropas Parlamenta Reglamentā (2005/2041(REG))


title: 2014/454/ES: Padomes Lēmums ( 2014. gada 8. jūlijs ) par nostāju, kas Eiropas Savienības vārdā jāieņem EEZ Apvienotajā komitejā attiecībā uz EEZ līguma XX pielikuma (Vide) grozījumiem

text:
               12.7.2014

               LV

               Eiropas Savienības Oficiālais Vēstnesis

               L 205/20

         PADOMES LĒMUMS
   (2014. gada 8. jūlijs)
   par nostāju, kas Eiropas Savienības vārdā jāieņem EEZ Apvienotajā komitejā attiecībā uz EEZ līguma XX pielikuma (Vide) grozījumiem

      (2014/454/ES)

   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 175. panta 1. punktu saistībā ar 218. panta 9. punktu,
   ņemot vērā Padomes Regulu (EK) Nr. 2894/94 (1994. gada 28. novembris) par Līguma par Eiropas Ekonomikas zonu īstenošanas kārtību (1) un jo īpaši tās 1. panta 3. punktu,
   ņemot vērā Eiropas Komisijas priekšlikumu,
   tā kā:

               (1)

               Līgums par Eiropas Ekonomikas zonu (2) (“EEZ līgums”) stājās spēkā 1994. gada 1. janvārī.

               (2)

               Ievērojot EEZ līguma 98. pantu, EEZ Apvienotā komiteja inter alia var pieņemt lēmumu par EEZ līguma XX pielikuma (Vide) grozīšanu.

               (3)

               EEZ līgumā jāiekļauj Eiropas Parlamenta un Padomes Direktīva 2009/128/EK (3).

               (4)

               Tāpēc EEZ līguma XX pielikums (Vide) būtu attiecīgi jāgroza.

               (5)

               Tāpēc Savienības nostājai EEZ Apvienotajā komitejā būtu jābalstās uz pievienoto lēmuma projektu,

         IR PIEŅĒMUSI ŠO LĒMUMU.
   1. pants
   Nostāja, kas Eiropas Savienības vārdā jāieņem EEZ Apvienotajā komitejā attiecībā uz grozījumu EEZ līguma XX pielikumā (Vide), ir balstīta uz EEZ Apvienotās komitejas lēmuma projektu, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2014. gada 8. jūlijā

            Padomes vārdā –

            priekšsēdētājs

         P. C. PADOAN

      (1)  OV L 305, 30.11.1994., 6. lpp.

      (2)  OV L 1, 3.1.1994., 3. lpp.

      (3)  Eiropas Parlamenta un Padomes Direktīva 2009/128/EK (2009. gada 21. oktobris), ar kuru nosaka Kopienas sistēmu pesticīdu ilgtspējīgas lietošanas nodrošināšanai (OV L 309, 24.11.2009., 71. lpp.).

      PROJEKTS
      EEZ Apvienotās komitejas Lēmums Nr. .../2014
      (... gada ...),
      ar ko groza EEZ līguma XX pielikumu (Vide)
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu (“EEZ līgums”) un jo īpaši tā 98. pantu,
      tā kā:

                  (1)

                  EEZ līgumā ir jāiekļauj Eiropas Parlamenta un Padomes Direktīva 2009/128/EK (2009. gada 21. oktobris), ar kuru nosaka Kopienas sistēmu pesticīdu ilgtspējīgas lietošanas nodrošināšanai (1), kā tā labota ar OV L 161, 29.6.2010., 11. lpp.

                  (2)

                  Tāpēc EEZ līguma XX pielikums būtu attiecīgi jāgroza,

            IR PIEŅĒMUSI ŠO LĒMUMU.
      1. pants
      EEZ līguma XX pielikumā pēc 1.k punkta (Eiropas Parlamenta un Padomes Direktīva 2003/35/EK) iekļauj šādu punktu:

                  “1.l

                     32009 L 0128: Eiropas Parlamenta un Padomes Direktīvu 2009/128/EK (2009. gada 21. oktobris), ar kuru nosaka Kopienas sistēmu pesticīdu ilgtspējīgas lietošanas nodrošināšanai (OV L 309, 24.11.2009., 71. lpp.), kā tā labota ar OV L 161, 29.6.2010., 11. lpp.

                  Piemērojot šo līgumu, direktīvas noteikumus pielāgo šādi:
                  attiecībā uz Norvēģiju 4. panta 2. punktā minētos vārdus “2012. gada 26. novembris” aizstāj ar vārdiem “2016. gada 1. janvāris”.”

            2. pants
      Direktīvas 2009/128/EK, kā tā labota ar OV L 161, 29.6.2010., 11. lpp., teksts islandiešu un norvēģu valodā, kas jāpublicē Eiropas Savienības Oficiālā Vēstneša EEZ papildinājumā, ir autentisks.
      3. pants
      Šis lēmums stājas spēkā […], ar noteikumu, ka ir iesniegti visi paziņojumi saskaņā ar EEZ līguma 103. panta 1. punktu (2), vai dienā, kad stājas spēkā EEZ Apvienotās komitejas […] Lēmums Nr. […]/[…] (3), [ar ko iekļauj Regulu (EK) Nr. 1107/2009], – dienā, kas iestājas vēlāk.
      4. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         Briselē,

               EEZ Apvienotās komitejas vārdā –

               priekšsēdētājs

               EEZ Apvienotās komitejas

               sekretāri

         (1)  OV L 309, 24.11.2009., 71. lpp.

         (2)  [Konstitucionālās prasības nav norādītas.] [Konstitucionālās prasības ir norādītas.]

         (3)  OV L ...


title: Padomes Lēmums 2012/39/KĀDP ( 2012. gada 25. janvāris ), ar ko ieceļ Eiropas Savienības īpašo pārstāvi Kosovā

text:
               26.1.2012

               LV

               Eiropas Savienības Oficiālais Vēstnesis

               L 23/5

         PADOMES LĒMUMS 2012/39/KĀDP
   (2012. gada 25. janvāris),
   ar ko ieceļ Eiropas Savienības īpašo pārstāvi Kosovā (1)

   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
   ņemot vērā priekšlikumu, ar ko nākusi klajā Savienības Augstā pārstāve ārlietās un drošības politikas jautājumos,
   tā kā:

               (1)

               Padome 2011. gada 5. decembrī atkārtoti pauda nepārprotamu atbalstu Rietumbalkānu valstu Eiropas perspektīvai, jo Eiropas perspektīva joprojām ir būtiski svarīga reģiona stabilitātei, izlīgumam un nākotnei. Padome arī vēlreiz apstiprināja iepriekšējos Padomes secinājumos izklāstīto Savienības politiku attieksmē pret Kosovu.

               (2)

               Padome 2011. gada 5. maijā pieņēma Lēmumu 2011/270/KĀDP (2), ar ko par Eiropas Savienības īpašo pārstāvi (ESĪP) Kosovā iecēla Fernando GENTILINI kungu, kura pilnvaras beidzas 2012. gada 31. janvārī.

               (3)

                  Samuel ŽBOGAR kungs būtu jāieceļ par ESĪP Kosovā uz laiku no 2012. gada 1. februāra līdz 2013. gada 30. jūnijam.

               (4)

               Stratēģiskais pamats Savienības politikai Rietumbalkānu reģionā ir stabilizācijas un asociācijas process, un Kosovai piemēro tā instrumentus, tostarp Eiropas partnerību, politisko un tehnisko dialogu, kas ir daļa no stabilizācijas un asociācijas procesa dialoga, kā arī saistītas Savienības palīdzības programmas.

               (5)

               ESĪP savas pilnvaras īstenos sadarbībā ar Komisiju, lai nodrošinātu saskaņotību ar citām Savienības kompetencē ietilpstošām saistītām darbībām.

               (6)

               Padome paredz ESĪP kompetenci un pilnvaras, kā arī Eiropas Savienības biroja Prištinā vadītāja kompetenci un pilnvaras piešķirt vienai un tai pašai personai.

               (7)

               ESĪP pilnvaras īstenos situācijā, kas var pasliktināties un kas varētu kavēt Līguma 21. pantā noteikto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo par Eiropas Savienības īpašo pārstāvi (ESĪP) Kosovā uz laiku no 2012. gada 1. februāra līdz 2013. gada 30. jūnijam tiek iecelts Samuel ŽBOGAR kungs. ESĪP pilnvaras var beigties ātrāk, ja Padome pēc Savienības Augstā pārstāvja ārlietās un drošības politikas jautājumos (AP) priekšlikuma pieņem šādu lēmumu.
   2. pants
   Politikas mērķi
   ESĪP pilnvaru pamatā ir Savienības politikas mērķi Kosovā. Tie ietver vadošas lomas uzņemšanos, veicinot stabilas, dzīvotspējīgas, mierīgas, demokrātiskas un etniski daudzveidīgas Kosovas izveidi, nostiprinot stabilitāti reģionā un sekmējot reģionālu sadarbību un labas kaimiņattiecības Rietumbalkānos, mudinot Kosovu ievērot tiesiskumu un aizsargāt minoritātes un kultūras un reliģisko mantojumu, atbalstot Kosovu ceļā uz Savienību saskaņā ar reģiona Eiropas perspektīvu un attiecīgiem Padomes secinājumiem.
   3. pants
   Pilnvaras
   Lai sasniegtu politikas mērķus, ESĪP ir pilnvarots:

               a)

               piedāvāt Savienības konsultācijas un atbalstu politiskajā procesā;

               b)

               veicināt vispārēju Savienības politikas koordināciju Kosovā;

               c)

               pastiprināt Savienības klātbūtni Kosovā, un nodrošināt tās konsekvenci un saskaņotību;

               d)

               Eiropas Savienības tiesiskuma misijas Kosovā (EULEX KOSOVO) vadītājam sniegt norādījumus par vietējiem politiskiem jautājumiem, tostarp par politiskiem aspektiem jautājumos, kas saistīti ar izpildes pienākumiem;

               e)

               nodrošināt konsekvenci un saskaņotību Savienības darbībā Kosovā;

               f)

               saskaņā ar reģiona Eiropas perspektīvu veicināt Kosovas virzību uz Savienību, mērķtiecīgi veidojot saziņu ar sabiedrību un īstenojot Savienības informēšanas pasākumus, lai Kosovas sabiedrībā veicinātu plašāku izpratni un gūtu tās atbalstu ar Savienību saistītos jautājumos;

               g)

               pārraudzīt, atbalstīt un veicināt politisku, ekonomisku un Eiropas prioritāšu īstenošanu saskaņā ar attiecīgu iestāžu kompetenci un atbildību;

               h)

               saskaņā ar Savienības cilvēktiesību politiku un Savienības Pamatnostādnēm cilvēktiesību jomā attīstīt un nostiprināt cilvēktiesību un pamatbrīvību ievērošanu Kosovā, tostarp attiecībā uz sievietēm un bērniem;

               i)

               palīdzēt risināt Savienības sekmēto Belgradas un Prištinas dialogu.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu AP pakļautībā.
   2.   Politikas un drošības komiteja (PDK) uztur privileģētus sakarus ar ESĪP un ir galvenais ESĪP kontaktpunkts saziņai ar Padomi. Neskarot AP pilnvaras, PDK saskaņā ar savām pilnvarām ESĪP sniedz stratēģiskus un politiskus norādījumus.
   3.   ESĪP strādā ciešā sadarbībā ar Eiropas Ārējās darbības dienestu (EĀDD).
   5. pants
   Finansējums
   1.   Finanšu atsauces summa, kas paredzēta ESĪP pilnvaru īstenošanas izdevumu segšanai laikposmā no 2012. gada 1. februāra līdz 2013. gada 30. jūnijam, ir EUR 2 410 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam. Rietumbalkānu reģiona valstu valstspiederīgie var piedalīties konkursos par līgumiem.
   3.   Izdevumus pārvalda saskaņā ar līgumu, ko ESĪP noslēdz ar Komisiju. Par visiem izdevumiem ESĪP atskaitās Komisijai.
   6. pants
   Komandas izveide un sastāvs
   1.   Darbā pie ESĪP norīko īpaši atlasītu personālu, lai palīdzētu ESĪP īstenot pilnvaras un kopumā Savienības darbībā Kosovā veicinātu saskaņotību, publicitāti un efektivitāti. Saskaņā ar savām pilnvarām un piešķirtajiem finanšu līdzekļiem ESĪP ir atbildīgs par savas komandas izveidi. Komandā iekļauj personas, kam ir īpašas zināšanas ESĪP pilnvarām atbilstīgos konkrētos politikas jautājumos. ESĪP savlaicīgi informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt norīkot personālu darbā pie ESĪP. Norīkotam personālam atalgojumu maksā vai nu dalībvalsts, vai attiecīgā Savienības iestāde vai EĀDD. Darbā pie ESĪP var norīkot arī ekspertus, ko dalībvalstis ir norīkojušas darbā Savienības iestādēs vai EĀDD. Starptautiskie līgumdarbinieki ir kādas dalībvalsts valstspiederīgie.
   3.   Viss norīkotais personāls paliek nosūtītājas dalībvalsts, Savienības iestādes vai EĀDD administratīvā pakļautībā un veic savus pienākumus, un rīkojas ESĪP pilnvaru interesēs.
   7. pants
   ESĪP un viņa personāla privilēģijas un imunitāte
   Par privilēģijām, imunitāti un citām garantijām, kas vajadzīgas ESĪP un viņa darbinieku misijas īstenošanai un sekmīgai darbībai, attiecīgā gadījumā vienojas ar uzņēmēju valsti/uzņēmējām valstīm. Šajā nolūkā dalībvalstis un Komisija sniedz visu vajadzīgo atbalstu.
   8. pants
   ES klasificētas informācijas drošība
   1.   ESĪP un viņa komandas locekļi ievēro drošības principus un minimālos standartus, kas noteikti Padomes Lēmumā 2011/292/ES (2011. gada 31. marts) par drošības noteikumiem ES klasificētas informācijas aizsardzībai (3).
   2.   Saskaņā ar drošības noteikumiem ES klasificētās informācijas aizsardzībai AP ir pilnvarots nodot NATO/KFOR to klasificēto ES informāciju un dokumentus, kuri izstrādāti minētās darbības veikšanai un kuru klasifikācija nav augstāka par “CONFIDENTIEL UE/EU CONFIDENTIAL”.
   3.   Saskaņā ar drošības noteikumiem ES klasificētās informācijas aizsardzībai un ESĪP darbības vajadzībām AP ir pilnvarots nodot Apvienoto Nāciju Organizācijai (ANO) un Eiropas Drošības un sadarbības organizācijai (EDSO) to klasificēto ES informāciju un dokumentus, kuri ir izstrādāti minētās darbības veikšanai un kuru klasifikācija nav augstāka par “RESTREINT UE/EU RESTRICTED”. Šajā nolūkā sagatavo vietējus noteikumus.
   4.   AP ir pilnvarots ar šo lēmumu saistītām trešām personām nodot neklasificētus ES dokumentus, kuri ir saistīti ar Padomes apspriedēm par minēto darbību un uz kuriem saskaņā ar Padomes reglamenta 6. panta 1. punktu attiecas pienākums ievērot dienesta noslēpumu (4).
   9. pants
   Piekļuve informācijai un apgādes atbalsts
   1.   Dalībvalstis, Komisija un Padomes Ģenerālsekretariāts ESĪP nodrošina piekļuvi visai vajadzīgajai informācijai.
   2.   Savienības delegācija un/vai dalībvalstis vajadzības gadījumā nodrošina apgādes atbalstu šajā reģionā.
   10. pants
   Drošība
   Saskaņā ar Savienības politiku attiecībā uz tāda personāla drošību, kas izvietots ārpus Savienības operatīvu darbību veikšanai saskaņā ar Līguma V sadaļu, ESĪP saskaņā ar savām pilnvarām un drošības situāciju ģeogrāfiskajā teritorijā, par kuru viņš ir atbildīgs, veic visus praktiski iespējamos pasākumus, lai nodrošinātu visa viņa tiešā pakļautībā esošā personāla drošību, jo īpaši:

               a)

               izstrādājot misijas drošības plānu, kurš pamatojas uz EĀDD norādījumiem, ietverot misijas fiziskos, organizatoriskos un procesuālos drošības pasākumus, ar kuru noteikta personāla droša pārvietošanās uz misijas teritoriju un misijas teritorijā, kā arī aprakstīta rīcība drošības negadījumos un izklāstīts misijas ārkārtas situāciju un evakuācijas plāns;

               b)

               visam personālam, kas izvietots ārpus Savienības, nodrošinot augsta riska apdrošināšanu, kas atbilst apstākļiem misijas teritorijā;

               c)

               garantējot, ka visi ESĪP komandas locekļi, ko izvieto ārpus Savienības, tostarp uz vietas nolīgti darbinieki, pirms vai pēc ierašanās misijas teritorijā ir piedalījušies atbilstīgā drošības apmācībā, kuras pamatā ir EĀDD misijas teritorijai piešķirtā riska izvērtējuma pakāpe;

               d)

               nodrošinot visu pēc regulāriem drošības izvērtējumiem saskaņoto ieteikumu īstenošanu un sagatavojot rakstiskus ziņojumus Padomei, AP un Komisijai par šo ieteikumu īstenošanu un citiem drošības jautājumiem starpposma ziņojumu un pilnvaru īstenošanas ziņojumu satvarā.

         11. pants
   Pārskata ziņojumi
   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Rakstiskus ziņojumus izsūta, izmantojot COREU tīklu. Pēc AP vai PDK ieteikuma ESĪP sniedz ziņojumus arī Ārlietu padomei.
   12. pants
   Koordinācija
   1.   ESĪP veicina Savienības politikas vispārēju koordināciju. Viņš palīdz nodrošināt visu misijas norises vietā lietoto Savienības instrumentu saskaņotu izmantošanu Savienības politisko mērķu sasniegšanā. ESĪP darbības saskaņo ar Komisijas darbībām, kā arī vajadzības gadījumā ar darbībām, ko reģionā veic citi ESĪP. ESĪP sniedz regulārus ziņojumus dalībvalstu pārstāvniecībām un Savienības delegācijām.
   2.   Misijas norises vietā ESĪP uztur ciešu saikni ar reģionā strādājošiem Savienības delegāciju vadītājiem un dalībvalstu misiju vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP sniedz norādījumus EULEX KOSOVO vadītājam par vietējiem politiskiem jautājumiem, tostarp par politiskajiem aspektiem tādos jautājumos, kas saistīti ar izpildes pienākumiem. ESĪP un civilais operāciju komandieris vajadzības gadījumā savstarpēji apspriežas.
   3.   ESĪP uztur sakarus arī ar attiecīgām vietējām struktūrām un citām starptautiskām un reģionālām struktūrām, kas darbojas šajā teritorijā.
   4.   ESĪP kopā ar citiem Savienības darbību īstenotājiem šajā teritorijā nodrošina informācijas izplatīšanu un apmaiņu starp Savienības darbību īstenotājiem uz vietas, lai sasniegtu augstu situācijas kopīgas izpratnes un novērtēšanas pakāpi.
   13. pants
   Pārskatīšana
   Šā lēmuma īstenošanu un tā saskaņotību ar citām Savienības darbībām reģionā regulāri pārskata. ESĪP līdz 2012. gada novembra beigām iesniedz Padomei, AP un Komisijai progresa ziņojumu un ESĪP pilnvaru termiņa beigās – visaptverošu ziņojumu par pilnvaru īstenošanu.
   14. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2012. gada 1. februāra.

      Briselē, 2012. gada 25. janvārī

            Padomes vārdā –

            priekšsēdētājs

         N. WAMMEN

      (1)  Saskaņā ar Apvienoto Nāciju Organizācijas Drošības padomes Rezolūciju 1244 (1999).

      (2)  OV L 119, 7.5.2011., 12. lpp.

      (3)  OV L 141, 27.5.2001., 17. lpp.

      (4)  Lēmums 2009/937/ES (2009. gada 1. decembris), ar ko pieņem Padomes reglamentu (OV L 325, 11.12.2009., 35. lpp.).


title: Komisijas Lēmums (1997. gada 9. decembris), ar ko groza Lēmumu 83/247/EEK, ar kuru tiek izveidota Padomdevēja komiteja jautājumos, kas attiecas uz Kopienas mežsaimniecības un koksnes apstrādes un pārstrādes rūpniecību politiku

text:
Svarīgs juridisks paziņojums

|

31997D0837

Oficiālais Vēstnesis L 346 , 17/12/1997 Lpp. 0095 - 0096

		Komisijas Lēmums(1997. gada 9. decembris),ar ko groza Lēmumu 83/247/EEK, ar kuru tiek izveidota Padomdevēja komiteja jautājumos, kas attiecas uz Kopienas mežsaimniecības un koksnes apstrādes un pārstrādes rūpniecību politiku(97/837/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,tā kā, ievērojot Kopienas mežsaimniecības un koksnes apstrādes un pārstrādes rūpniecības saimniecisko attīstību, kā arī vajadzību nodrošināt tās dažādo nozaru pārstāvību komitejā, ir jāgroza Komisijas Lēmums 83/247/EEK [1],IR PIEŅĒMUSI ŠĀDU LĒMUMU.Vienīgais pantsLēmumu 83/247/EEK groza šādi.1. Lēmuma 1., 2. un 3. pantu aizstāj ar šādiem:"1. pantsAr šo Komisijas aizbildnībā tiek izveidota Padomdevēja komiteja jautājumos, kas attiecas uz Kopienas mežsaimniecības un koksnes apstrādes un pārstrādes rūpniecību politiku, turpmāk tekstā "Komiteja". Komiteja sastāv no Eiropas koksnes apstrādes un pārstrādes rūpniecību organizāciju pārstāvjiem.2. pantsKomiteja pēc Komisijas lūguma vai pēc savas ierosmes dod Komisijai padomus par rūpnieciskiem jautājumiem Kopienas politikā, kas ietekmē koksnes apstrādes un pārstrādes rūpniecības nozares un mežsaimniecību, kā arī par tirgu un citiem saimnieciskiem jautājumiem, kuri ietekmē mežsaimniecības ražojumus Kopienā vai pieprasījumu pēc tiem.3. pantsKomitejas sastāvā ietilpst 23 locekļi:- pieci locekļi pārstāv mežsaimniecības nozari,- seši locekļi pārstāv mehāniskās koksnes rūpniecību,- seši locekļi pārstāv papīra masas, papīra un kartona ražošanas un pārstrādes rūpniecības,- seši locekļi pārstāv poligrāfijas un izdevējdarbības rūpniecību."2. Lēmuma 5. un 6. pantu aizstāj attiecīgi ar šādiem:"5. pantsKomitejas locekļu pilnvaru termiņš ir divi gadi, un pēc Komisijas apstiprinājuma to var pagarināt. Beidzoties divu gadu termiņam, Komitejas locekļi paliek amatā, līdz viņus aizstāj vai arī pagarina viņu pilnvaru termiņu.Komitejas locekļa pilnvaras tiek pārtrauktas pirms divu gadu termiņa beigām, ja viņš atkāpjas no amata vai arī viņa nāves gadījumā.Uz atlikušo pilnvaru termiņa laiku viņu aizstāj saskaņā ar 4. panta noteikumiem.Komitejas locekļi par saviem pakalpojumiem nesaņem atalgojumu.6. pantsKomitejas locekļu sarakstu Komisija informatīvos nolūkos publicē Eiropas Kopienu Oficiālajā Vēstnesī."3. Lēmuma 10. pantu aizstāj ar šādu:"10. pants1. Komiteju un darba grupas sasauc priekšsēdētājs. Komiteja sanāk Komisijas galvenajā mītnē.2. Attiecīgo Komisijas departamentu pārstāvji piedalās Komitejas un darba grupu sanāksmēs."Briselē, 1997. gada 9. decembrīKomisijas vārdā —Komisijas loceklisMartin Bangemann[1] OV L 137, 26.5.1983., 31. lpp.--------------------------------------------------PIELIKUMSKOMITEJA PAR KOPIENAS POLITIKU ATTIECĪBĀ UZ MEŽSAIMNIECĪBAS UN KOKSNES APSTRĀDES UN PĀRSTRĀDES RŪPNIECĪBU1 | . Mežsaimniecības nozare | 5 vietas || Valsts meži | 1 || CEPF — Confédération européenne des producteurs forestiers | 1 || USSE — Union de Silvicultores del Sur de Europa | 1 || UEF — Union of European Foresters (Eiropas Mežziņu savienība) | 1 || FECOF — Fédération européenne des communes forestières | 1 |2. | Mehāniskās koksnes rūpniecība | 6 vietas || CEI-Bois — Confédération européenne des industries du bois | 1 || OES — Organisation européenne des scieries | 1 || FESYP — Fédération européenne des syndicats de fabricants de panneaux de particules | 1 || FEROPA — Fédération européenne des fabricants de panneaux de fibres | 1 || FEIC — Fédération européenne des industries du contreplaqué | 1 || Euro MDF — European Association of Medium Density Fibreboard (Eiropas Vidēja blīvuma kokšķiedru plātņu asociācija) | 1 |3. | Papīra masas, papīra un kartona ražotāji un pārstrādātāji | 6 vietas || CEPI — Confederation of European Paper Industries (Eiropas Papīra rūpniecības nozaru konfederācija) | 1 || EPIS — European Pulp Industry Sector (Eiropas Celulozes rūpniecības nozare) | 1 || CEPI Cartonboard/Procarton | 1 || ETS — European Tissue Symposium (Eiropas Augu audu simpozijs) | 1 || EDANA — European Disposables and Non-wovens Association (Eiropas Vienreiz izmantojamo un neausto materiālu asociācija) | 1 || CITPA — Confédération internationale des transformateurs de papier et carton en Europe | 1 |4. | Poligrāfija un izdevējdarbība | 6 vietas || INTERGRAF — Confédération internationale de l’industrie graphique et des industries annexes | 1 || FAEP — Fédération des associations d’éditeurs de périodiques de la CEE | 1 || ENPA — European Newspaper Publishers Association (Eiropas Laikrakstu izdevēju asociācija) | 1 || EADP — European Association of Directory Publishers (Eiropas Direktoriju izdevēju asociācija) | 1 || EPC — European Publishers Council (Eiropas Izdevēju padome) | 1 || FEP — Federation of European Publishers (Eiropas Izdevēju federācija) | 1 || Kopā | 23 |--------------------------------------------------


title: Padomes Lēmums (KĀDP) 2015/259 ( 2015. gada 17. februāris ) par atbalstu Ķīmisko ieroču aizliegšanas organizācijas ( OPCW ) darbībām, īstenojot ES Stratēģiju masu iznīcināšanas ieroču izplatīšanas novēršanai

text:
               18.2.2015

               LV

               Eiropas Savienības Oficiālais Vēstnesis

               L 43/14

         PADOMES LĒMUMS (KĀDP) 2015/259
   (2015. gada 17. februāris)
   par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu,
   tā kā:

               (1)

               Eiropadome 2003. gada 12. decembrī pieņēma ES Stratēģiju masu iznīcināšanas ieroču izplatīšanas novēršanai (turpmāk “ES Stratēģija”), kuras III nodaļā iekļauti pasākumi, kas paredzēti, lai apkarotu tādu ieroču izplatīšanu.

               (2)

               ES Stratēģijā uzsvērta Konvencijas par ķīmisko ieroču izstrādes, izgatavošanas, uzkrāšanas un pielietošanas aizliegumu un ķīmisko ieroču iznīcināšanu (CWC) un OPCW būtiskā nozīme no ķīmiskiem ieročiem brīvas pasaules izveidē. Īstenojot šo ES Stratēģiju, Savienība ir apņēmusies rīkoties, lai panāktu galveno atbruņošanās un neizplatīšanas līgumu un nolīgumu, tostarp CWC, vispārēju ievērošanu. ES Stratēģijas mērķi papildina mērķus, ko īsteno OPCW, ņemot vērā tās atbildību par CWC īstenošanu.

               (3)

               Padome 2004. gada 22. novembrī pieņēma Vienoto rīcību 2004/797/KĀDP (1) par atbalstu OPCW darbībām, bet, kad tā zaudēja spēku, – Vienoto rīcību 2005/913/KĀDP (2), pēc kuras savukārt pieņēma Vienoto rīcību 2007/185/KĀDP (3). Pēc Vienotās rīcības 2007/185/KĀDP tika pieņemts Lēmums 2009/569/KĀDP (4) un Lēmums 2012/166/KĀDP (5), kurš zaudē spēku 2015. gada 31. janvārī.

               (4)

               Šāda intensīva un mērķtiecīga Savienības palīdzība OPCW ir jāturpina saistībā ar ES Stratēģijas III nodaļas aktīvu īstenošanu. Ir nepieciešamas turpmākas darbības, lai sekmētu pilnīgu CWC īstenošanu, kā arī darbības, lai uzlabotu CWC dalībvalstu gatavību novērst uzbrukumus, kuros izmanto toksiskas ķīmiskas vielas, un reaģēt uz tiem, darbības, lai padarītu ciešāku starptautisko sadarbību jautājumos par ķīmiskām darbībām, kā arī stiprinātu OPCW spējas piemēroties zinātņu un tehnoloģijas jomas attīstībai. Pasākumi saistībā ar CWC vispārēju pieņemšanu būtu jāturpina, un tie būtu jāpielāgo un mērķtiecīgi jāvirza uz tām valstīm (kuru skaits sarūk), kuras nav CWC dalībnieces.

               (5)

               No 2013. gada 8. līdz 19. aprīlim Hāgā (Nīderlande) notika CWC dalībvalstu konferences trešā īpašā sesija CWC darbības pārskatīšanai. Savienība atbalstīja konferences nobeiguma ziņojumu, kurā bija aplūkoti visi CWC aspekti un pausti svarīgi ieteikumi par tās īstenošanu. Šie ieteikumi ietver arī Savienības prioritāros mērķus, kas izklāstīti 4. apsvērumā un ES Stratēģijā. Atbalsts minēto ieteikumu īstenošanai ir izšķiroši svarīgs, lai arī turpmāk nodrošinātu CWC nozīmīgumu un nepieļautu atkārtotu ķīmisko ieroču izplatību.

               (6)

               Savienība ir sniegusi politisku, finansiālu un praktisku atbalstu kopīgajām ANO un OPCW operācijām Sīrijā, kuru mērķis ir Sīrijas ķīmisko ieroču un pilnīga attiecīgo vielu iznīcināšana. Savienība ir apņēmusies izmantot Sīrijā gūto pieredzi,

         IR PIEŅĒMUSI ŠO LĒMUMU.
   1. pants
   1.   Lai varētu tūlīt un praktiski piemērot dažus ES Stratēģijā paredzētos elementus, Savienība atbalsta OPCW darbības, kuru mērķis ir:

               —

               uzlabot CWC dalībvalstu spējas izpildīt saistības saskaņā ar CWC,

               —

               uzlabot CWC dalībvalstu gatavību novērst uzbrukumus, kuros izmanto toksiskas ķīmiskas vielas, un reaģēt uz tiem,

               —

               uzlabot starptautisko sadarbību jautājumos par ķīmiskām darbībām,

               —

               atbalstīt OPCW spēju piemēroties attīstībai zinātnes un tehnoloģijas jomā,

               —

               veicināt CWC vispārēju pieņemšanu, mudinot valstis, kuras nav CWC dalībnieces, tai pievienoties.

         2.   Šajā ziņā Savienības atbalstītās OPCW projektu darbības, kas atbilst ES Stratēģijas pasākumiem, ir šādas.

      I projekts. Īstenošana valsts mērogā, pārbaude un vispārēja pieņemšana

   Darbības:

               —

                  CWC dalībvalstu muitas iestādēm paredzēts reģionāls apmācības kurss par CWC pārvadājumu režīma tehniskajiem aspektiem,

               —

               tādu e-mācību rīku atjaunināšana, kas paredzēti valstu iestādēm/saistītajām ieinteresētajām personām,

               —

               atbalsts “popularizēšanas” plānu izstrādei, lai palielinātu izpratni par CWC īstenošanu valsts mērogā,

               —

               valsts īstenošanas spēju novērtējums valsts iestādēm,

               —

               konsultāciju programma,

               —

               juridisks seminārs CWC dalībvalstīm no Karību jūras reģiona un Centrālamerikas,

               —

                  OPCW Tehniskā sekretariāta inspektoriem un speciālistiem paredzētu apmācības resursu stiprināšana,

               —

                  OPCW Pārbaudes nodaļas informācijas pārvaldības sistēmu modernizācija,

               —

               Izpildpadomes pārstāvju un novērotāju no CWC dalībvalstīm, kuru ekonomika ir attīstības posmā, apmeklējumi ķīmisko ieroču iznīcināšanas objektos,

               —

               Sīrijas misijā gūto atziņu īstenošana.

      II projekts. Starptautiskā sadarbība

   Darbības:

               —

               analītisku iemaņu attīstības kurss,

               —

               sadarbība ar nozares pārstāvjiem,

               —

               ķīmiskā drošuma un drošības pārvaldības semināri.

      III projekts. Zinātne un tehnoloģija

   Darbības:

               —

               informātikas izmantošana ķīmijas nozarē starptautiskās sadarbības veicināšanai,

               —

               zinātniskās un tehnoloģiskās attīstības novērtēšana,

               —

               ķīmijas daudzveidīga izmantošana – tehnoloģiskās attīstības drošības aspektu izpratne,

               —

               atbalsts OPCW Zinātniskās padomdevējas padomes (SAB) pagaidu darba grupām (TWG),

               —

               standartizētu analīzes metožu izstrāde bioloģisko toksīnu analīzēm.

      IV projekts. CWC dalībvalstu gatavība novērst uzbrukumus, kuros izmanto ķīmiskas vielas, un reaģēt uz tiem

   Darbības:

               —

               reģionāla apmācība palīdzības un aizsardzības jomā – Vidusāzija,

               —

               reģionāls koordinācijas pasākums palīdzības sniegšanas jomā,

               —

               reģionāli palīdzības un aizsardzības semināri,

               —

               teorētiskas mācības.

      V projekts. Universālums un informēšana:

               —

               izglītošanas un informēšanas instrumentu un materiālu tulkošana un izplatīšana,

               —

                  OPCW ekspozīcijas izveide,

               —

               pasākumi jauniešiem,

               —

               universāluma veicināšana valstīm, kas vēlas pievienoties CWC,

               —

               atbalsts NVO dalībai OPCW darbībās,

               —

               atbalsts attīstībai un dokumentālo video sižetu Fires veicināšana.

      VI projekts. Āfrikas programma:

               —

               reģionāls ieinteresēto personu valsts iestāžu forums,

               —

                  CWC dalībvalstu muitas iestādēm paredzēts reģionāls apmācības kurss par CWC pārvadājumu režīma tehniskajiem aspektiem,

               —

               akadēmisku/informatīvu materiālu par CWC nodrošināšana,

               —

               sinerģija un partnerība efektīvai īstenošanai,

               —

               analītisku iemaņu attīstības kursi,

               —

               sadarbība ar nozares pārstāvjiem,

               —

               ķīmiskā drošuma un drošības pārvaldība.

         Precīzāks iepriekšminēto Savienības atbalstīto OPCW darbību apraksts ir izklāstīts pielikumā.
   2. pants
   1.   Par šā lēmuma īstenošanu atbild Eiropas Savienības Augstais pārstāvis ārlietās un drošības politikas jautājumos (AP).
   2.   Šā lēmuma 1. panta 2. punktā minēto projektu tehnisko īstenošanu uztic OPCW Tehniskajam sekretariātam (“Tehniskais sekretariāts”). Par to, kā tas veic šo uzdevumu, ir atbildīgs un to kontrolē AP. Šim nolūkam AP slēdz atbilstīgu nolīgumu ar Tehnisko sekretariātu.
   3. pants
   1.   Finanšu atsauces summa 1. panta 2. punktā minēto projektu īstenošanai ir EUR 2 528 069.
   2.   Izdevumus, ko finansē no 1. punktā minētās summas, pārvalda saskaņā ar procedūrām un noteikumiem, ko piemēro Eiropas Savienības vispārējam budžetam.
   3.   Komisija uzrauga 1. punktā minēto izdevumu pareizu pārvaldību. Šim nolūkam tā slēdz finansēšanas nolīgumu ar Tehnisko sekretariātu. Finansēšanas nolīgumā paredz, ka Tehniskais sekretariāts nodrošina Savienības ieguldījuma apjomam atbilstīgu redzamību un precizē pasākumus, lai veicinātu sinerģiju veidošanos un izvairītos no darbību dublēšanās.
   4.   Komisija cenšas noslēgt 3. punktā minēto finansēšanas nolīgumu, cik drīz vien iespējams pēc 2015. gada 17. februāra. Tā informē Padomi par jebkādām grūtībām šajā procesā, kā arī par šā nolīguma noslēgšanas dienu.
   4. pants
   Pamatojoties uz Tehniskā sekretariāta sagatavotiem regulāriem ziņojumiem, AP ziņo Padomei par šā lēmuma īstenošanu. Padomes veikto izvērtējumu pamatā ir AP ziņojumi. Komisija sniedz informāciju par 1. panta 2. punktā minēto projektu finansiālajiem aspektiem.
   5. pants
   1.   Šis lēmums stājas spēkā tā pieņemšanas dienā.
   2.   Tas zaudē spēku 36 mēnešus pēc 3. panta 3. punktā minētā finansēšanas nolīguma noslēgšanas dienas. Taču, ja minētajā laikposmā finansēšanas nolīgums nav noslēgts, šis lēmums zaudē spēku sešus mēnešus pēc tā stāšanās spēkā.

      Briselē, 2015. gada 17. februārī

            Padomes vārdā –

            priekšsēdētājs

         J. REIRS

      (1)  Padomes Vienotā rīcība 2004/797/KĀDP (2004. gada 22. novembris) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 349, 25.11.2004., 63. lpp.).

      (2)  Padomes Vienotā rīcība 2005/913/KĀDP (2005. gada 12. decembris) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 331, 17.12.2005., 34. lpp.).

      (3)  Padomes Vienotā rīcība 2007/185/KĀDP (2007. gada 19. marts) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 85, 27.3.2007., 10. lpp.).

      (4)  Padomes Lēmums 2009/569/KĀDP (2009. gada 27. jūlijs) par atbalstu OPCW darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 197, 29.7.2009., 96. lpp.).

      (5)  Padomes Lēmums 2012/166/KĀDP (2012. gada 23. marts) par atbalstu Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai (OV L 87, 24.3.2012., 49. lpp.).

      PIELIKUMS

         Savienības atbalsts Ķīmisko ieroču aizliegšanas organizācijas (OPCW) darbībām, īstenojot ES Stratēģiju masu iznīcināšanas ieroču izplatīšanas novēršanai

         I projekts. Īstenošana valsts mērogā un pārbaude

         Mērķi:

                  —

                  veicināt valstu, kas ir CWC dalībvalstis, spēju izpildīt saistības, kuras izriet no CWC,

                  —

                  atbalstīt ķīmisko ieroču izplatīšanas nepieļaušanu, piemērojot pārbaudes un īstenojot CWC paredzētos pasākumus,

                  —

                  veicināt un nodrošināt ķīmisko ieroču krājumu un ražošanas iekārtu iznīcināšanu atbilstīgi CWC paredzētajiem pārbaudes pasākumiem.

         Konkrētie mērķi

      1. konkrētais mērķis (īstenošana valsts mērogā):

                  —

                  uzlabotas CWC dalībvalstu spējas nodrošināt efektīvu īstenošanu valsts mērogā,

                  —

                  lielāks skaits CWC dalībvalstu, kas spēj kvantitatīvi un kvalitatīvi veikt efektīvu īstenošanu valsts mērogā,

                  —

                  valstu iestāžu (VI) labāka izpratne un informētība par jautājumiem, kas saistīti ar CWC, lai tādējādi panāktu labu sadarbību un atbalstu,

                  —

                  lielāks skaits CWC dalībvalstu, kas spēj sagatavot un izstrādāt tiesību aktus turpmākai apstiprināšanai,

                  —

                  muitas iestāžu efektīva darbība ķīmisko vielu tirdzniecības kontroles un uzraudzības jomā.

            2. konkrētais mērķis (pārbaude):

                  —

                  pilnvērtīgi pakalpojumi, lai OPCW inspektoriem un speciālistiem piedāvātu apmācības kursus, un to lielāka efektivitāte,

                  —

                  uzlaboti OPCW Pārbaudes nodaļas informācijas pārvaldības sistēmas darbības procesi un informācijas kvalitāte un spēja izmantot iegūtās modernās informācijas analīzes metodes,

                  —

                     CWC dalībvalstis spēj pārraudzīt progresu ceļā uz ķīmisko ieroču krājumu pilnīgu iznīcināšanu un spēj atklāt un risināt problēmas, lai šādu iznīcināšanu panāktu agrīnā posmā, un tām ir lielāka pārliecība par to, ka to īpašnieki veic skaidrus un konkrētus pasākumus, lai pilnībā iznīcinātu ķīmiskos ieročus,

                  —

                     OPCW spēja turpmāk labāk pielāgoties situācijām, kas pielīdzināmas Sīrijas misijas laikā pieredzētajām; pārbaudes režīma un pasākumu pastiprināšana; labākas attiecības ar starptautiskajām partnerorganizācijām.

         Rezultāti

      1. konkrētais rezultāts (īstenošana valsts mērogā):

                  —

                  muitas amatpersonas ir uzlabojušas izpratni un spēju efektīvi pildīt pienākumus attiecībā uz reģistrētu ķīmisko vielu importu/eksportu un koordināciju ar valstu iestādēm,

                  —

                  valstu iestāžu personālam un saistītajām ieinteresētajām personām ir pieejama precīza un aktuāla informācija elektroniskā formātā efektīvam mācību procesam,

                  —

                  valstu iestādēm ir pieejami sistemātiski plānošanas instrumenti valstu pasākumu efektīvai īstenošanai,

                  —

                  valstu iestādēm ir plaša informācija par pašreizējo stāvokli un konkrētajām vajadzībām, un tās sekmīgi uzlabo savas spējas plānot efektīvu īstenošanu valsts mērogā,

                  —

                  konsultētajām CWC dalībvalstīm ir uzlabota spēja veikt īstenošanu valsts mērogā, un tās strādā sadarbībā ar tām CWC dalībvalstīm, kuras sniedz konsultācijas,

                  —

                     CWC dalībvalstis ir uzlabojušas izpratni un zināšanas par pareiziem procesiem saistībā ar valsts tiesību aktiem, lai izpildītu valsts saistības, kas izriet no CWC.

            2. konkrētais rezultāts (pārbaude):

                  —

                     OPCW inspektoru un speciālistu īpašo zināšanu un zinātības līmeņa par to, kā strādāt ar 1. sarakstā iekļautajām ķīmiskajām vielām, uzturēšana atbilstoši attiecīgiem standartiem,

                  —

                     OPCW Pārbaudes nodaļas informācijas pārvaldības sistēma tiek nodrošināta ar mūsdienīgām spējām, un nesavienotu vēsturisku sistēmu ekspluatācija tiek pārtraukta,

                  —

                     CWC dalībvalstis ir uzlabojušas izpratni par problēmām un tehniskām grūtībām, kas saistītas ar ķīmisko ieroču iznīcināšanu, un ir guvušas lielāku pārliecību par to, ka tiek veikti skaidri un konkrēti pasākumi, lai pilnībā iznīcinātu ķīmisko ieroču krājumus,

                  —

                     OPCW ir uzlabojusi izpratni par Sīrijas misiju, izvērtējusi ietekmi uz CWC režīmu un gūtās atziņas iekļāvusi iekšējās darbības procedūras un norisēs.

         Darbības

      1.   CWC dalībvalstu muitas iestādēm paredzēts reģionāls apmācības kurss par CWC pārvadājumu režīma tehniskajiem aspektiem
      Atbalsts muitas amatpersonām ir sniegts saskaņā ar Vienoto rīcību 2005/913/KĀDP, Vienoto rīcību 2007/185/KĀDP, Lēmumu 2009/569/KĀDP un Lēmumu 2012/166/KĀDP. Izmantojot gūto pieredzi, muitas amatpersonām rīkos informatīvus pasākumus apmācību kursu veidā nolūkā uzlabot datu vākšanu par CWC reģistrēto ķīmisko vielu importu un eksportu un šādu datu pārsūtīšanu valsts iestādēm. Apmācībā tiks piedāvāti praktiski uzskatāmi demonstrējumi un vingrinājumi, un tajā tiks iekļauts princips “apmācīt apmācītājus”. Apmācību veiks Tehniskā sekretariāta Īstenošanas atbalsta nodaļa Latīņamerikas un Karību jūras reģionā, izmantojot Deklarāciju nodaļas tehniskās zināšanas.
      2.   E-mācību rīka valstu iestādēm/saistītajām ieinteresētajām personām atjaunināšana
      Atbalsts, lai izstrādātu e-mācību rīku valstu iestādēm/saistītajām ieinteresētajām personām, ir paredzēts Lēmumā 2012/166/KĀDP. CWC dalībvalstis e-apmācības moduļiem var piekļūt un tos izmantot kopš 2013. gada. Lai nodrošinātu, ka informācija un materiāli ir vienmēr svarīgi un lietderīgi, tiks vērtētas lietotāju atsauksmes un ieteikumi, un secinājumi tiks izmantoti, lai aktualizētu un uzlabotu instrumentu. Paredzams, ka CWC dalībvalstis e-apmācību izmantos plašāk. Tehniskais sekretariāts apsver iespēju dažās OPCW piedāvātajās apmācībās ieviest obligātu e-apmācību.
      3.   Atbalsts “popularizēšanas” plānu izstrādei
      Vairākas valstu iestādes ir informējušas, ka tām ir bijušas grūtības sadarboties un iegūt pietiekama līmeņa atbalstu no dažām iesaistītajām iestādēm. Tas galvenokārt ir tāpēc, ka trūkst izpratnes un informācijas par CWC un par no tās izrietošajiem CWC dalībvalstu pienākumiem un saistībām. Šāda nepietiekamas prasmes, zināšanas un pieredze “popularizēšanā” nozīmē, ka tā bieži vien nav efektīva. Ir jāattīsta/jāuzlabo pašreizējie popularizēšanas plāni, lai padarītu tos praktiskākus un lietderīgākus. Popularizēšanas plāni ietvers: izglītības un iesaistīšanas pasākumus, publicitātes materiālu izstrādi, informācijas apkopojumus, kā arī rīcības plānu projektus. Tiks izstrādātas pamatnostādnes un stratēģijas valstu un reģionāla līmeņa efektīvai izglītībai un iesaistīšanai, un izmēģinājuma projektu valstis tās izmantos kā atsauci, izstrādājot popularizēšanas plānus attiecīgajām valstīm. Izmēģinājuma projekti tiks izstrādāti visos reģionos: Āzijā, Latīņamerikā un Karību jūras reģionā, Āfrikā un Austrumeiropā.
      4.   Valsts īstenošanas spēju novērtējums
      Valstu iestādēm būtu jāspēj efektīvi īstenot CWC. Dažām valstu iestādēm ir vajadzīga palīdzība, lai nodrošinātu, ka tās spēj uzdevumus pildīt efektīvi. To darbību var ietekmēt vairāki faktori. Lai Tehniskais sekretariāts varētu sniegt savlaicīgu un efektīvu atbalstu, ir svarīgi novērtēt valstu spējas un tādējādi labāk izprast to vajadzības. Novērtējuma programmas tiks īstenotas visos reģionos. Konkrēti, spēju novērtējumu kopīgi veiks Tehniskais sekretariāts un attiecīgā valsts iestāde. Dokumentu pārbaudi par situāciju valstī saistībā ar CWC īstenošanu veiks Tehniskā sekretariāta attiecīgās nodaļas pirms valsts apmeklējuma faktiskā novērtējuma veikšanai. Apmeklējuma laikā grupa rīkos sanāksmes un apspriedes ar attiecīgajām aģentūrām. Pēc katra apmeklējuma tiks izstrādāts ziņojums, izklāstītas svarīgākās norises un sagatavots turpmākās rīcības plāns spēju veidošanai.
      5.   Konsultāciju programma
      Valstu iestāžu konsultāciju programmas mērķis ir izveidot to valsts iestāžu, kuras no CWC izrietošās saistības ir īstenojušas veiksmīgāk un efektīvāk, partnerību ar citām iestādēm, kuras īstenošanā ir bijušas mazāk sekmīgas. Tas uzlabo mazāk sekmīgo valsts iestāžu darbību. OPCW programmu īsteno vairākus gadus, un tā ir izrādījusies ļoti lietderīga. Konsultāciju programmas tiks īstenotas Āfrikā, Āzijā, Karību jūras reģionā un Latīņamerikā.
      6.   Juridisks seminārs CWC dalībvalstīm no Karību jūras reģiona un Centrālamerikas
      Šie semināri ir daļa no Tehniskā sekretariāta centieniem veicināt valsts mēroga īstenošanas tiesību aktu ātrāku pieņemšanu CWC dalībvalstīs Karību jūras reģionā un Centrālamerikā. Semināru galvenais mērķis ir sniegt CWC dalībvalstīm, kas tajos piedalās, praktisku palīdzību par juridiskiem jautājumiem, kuri saistīti ar CWC īstenošanu. Ar šiem semināriem ir arī iecerēts CWC dalībvalstīm palīdzēt pabeigt attiecīgo projektu izstrādi un uzaicinātajām CWC dalībvalstīm sniegt iespēju tieši apspriesties ar OPCW Īstenošanas atbalsta nodaļas pārstāvjiem par valsts mēroga īstenošanas tiesību aktu izstrādi, kā arī piedāvāt jebkādu citu juridisku palīdzību, piemēram, izstrādāt papildu regulējumu un noteikumus.
      7.   Tehniskā sekretariāta inspektoru un speciālistu apmācības spēju stiprināšana
      Apmācības kursi par to, kā strādāt ar 1. sarakstā iekļautajām ķīmiskajām vielām, ir svarīgs elements centienos saglabāt OPCW īpašo zināšanu un uzkrātās zinātības līmeni. Lai Tehniskā sekretariāta inspektoriem un speciālistiem sniegtie apmācības kursi būtu efektīvi un pilnvērtīgi pakalpojumi, ļoti svarīgi ir ievērot stingrus tehniskos standartus. Vienlaikus tas arī stiprinās ķīmisko un bioloģisko drošību un palielinās gatavību novērst uzbrukumus, kuros izmanto toksiskas ķīmiskas vielas, un reaģēt uz tiem. Pasākumi ietvers vajadzīgā aprīkojuma, iekārtu un materiālu iepirkšanu, tādējādi uzlabojot iesaistīto laboratoriju darbību.
      8.   OPCW Pārbaudes nodaļas informācijas pārvaldības sistēmu modernizācija

         OPCW Pārbaudes nodaļa pašlaik izmanto dažādas mantotas informācijas sistēmas, no kurām dažas ir ļoti individualizētas. Tās kavē informācijas efektīvu un lietderīgu apstrādi.
      Šie kavēkļi ir:

                  —

                  nesavienotas sistēmas,

                  —

                  mantotām sistēmām nav mūsdienīgu iespēju,

                  —

                  sistēmu lielā individualizācijas pakāpe un nespēja panākt uzlabojumus savlaicīgi un izmantojot resursus efektīvi,

                  —

                  mūsdienīgas funkcionalitātes nepieejamība, piemēram, meklēšana visā tekstā un digitāla apstrāde,

                  —

                  lietotāju virzītas darbplūsmas procesu vadības iespēju trūkums.

            Šā pasākuma mērķis ir modernizēt OPCW Pārbaudes nodaļas informācijas pārvaldības sistēmas, minētās individualizētās sistēmas aizstājot ar uzņēmuma dokumentu pārvaldības risinājumu ar mūsdienīgām iespējām. Paredzamie ieguvumi būs informācijas apstrādes lielāka efektivitāte, roku darba intensitātes samazināšana, uzlabota datu kvalitāte un plašākas analītiskās iespējas.
      9.   Izpildpadomes pārstāvju un novērotāju no CWC dalībvalstīm, kuru ekonomika ir attīstības posmā, apmeklējumi ķīmisko ieroču iznīcināšanas objektos
      Līdz šim notikuši astoņi apmeklējumi: četri Amerikas Savienotajās Valstīs, trīs Krievijas Federācijā un viens Ķīnā (pamesto ķīmisko ieroču iznīcināšanas objekti); finansējums šiem apmeklējumiem bija paredzēts Vienotajā rīcībā 2007/185/KĀDP, Lēmumā 2009/569/KĀDP un Lēmumā 2012/166/KĀDP. Līdzšinējie apmeklējumi ir bijuši nozīmīgs līdzeklis, lai izvērtētu jautājumus vai bažas saistībā ar CWC dalībvalstu, kurās ir šādi objekti, programmām, kas paredzētas, lai izpildītu saistības attiecībā uz ķīmisko ieroču iznīcināšanu. Visas dalībvalstis gūs labumu no šiem apmeklējumiem, kas palīdzēs uzlabot pārredzamību un vairot pārliecību, ka ir gūti panākumi atlikušo ķīmisko ieroču pilnīgā iznīcināšanā, kā tas paredzēts CWC noteikumos un ko apliecinās Tehniskā sekretariāta pārbaudes. Projektam būtu jāveicina CWC dalībvalstu plašāka līdzdalība šādos apmeklējumos, vienlaikus ņemot vērā atbilstīgos finanšu kritērijus un veicot pasākumus, lai nodrošinātu dalībnieku pienācīgu rotāciju.
      10.   Sīrijas misijā gūto atziņu īstenošana
      Līdz ar programmas, kuras mērķis ir pārtraukt Sīrijas ķīmisko ieroču programmu, paredzēto beigu termiņu OPCW sagatavos pārskatu par savu līdzdalību šajā bezprecedenta darbībā. Turklāt OPCW jau piedalās gūtās pieredzes analīzē, ko vada ANO Atbruņošanās lietu birojs (UNODA) ANO veiktajā izmeklēšanā par ķīmisko ieroču izmantošanu Sīrijā 2013. gadā. Tāpēc 2014. gada gaitā būtu jāapzina daudzas atziņas, kas izriet no ANO veiktās izmeklēšanas un no Sīrijas ķīmisko ieroču iznīcināšanas misijas.
      Apzinātās atziņas būs jāīsteno un jāiestrādā OPCW procedūrās un darbībās. Lai to paveiktu pēc iespējas efektīvāk, ir ierosināts rīkot seminārus, lai analizētu apzinātās atziņas un 2013. un 2014. gadā Sīrijā veikto attiecīgo darbību ietekmi uz OPCW. Šo semināru rezultāti tiks iekļauti pārskatītajās OPCW procedūrās un turpmākās apmācības programmās.

         II projekts. Starptautiskā sadarbība

         Mērķi:

                  —

                  veicināt ekonomikas un tehnoloģiju attīstību, īstenojot starptautisku sadarbību ķīmijas jomā attiecībā uz darbībām, kuras saskaņā ar CWC nav aizliegtas,

                  —

                  atbalstīt OPCW misijas un CWC mērķu sasniegšanu, īstenojot CWC dalībvalstu ciešāku iesaisti starptautiskās sadarbības ierosmēs ķīmijas izmantošanai miermīlīgiem mērķiem.

         Konkrētie mērķi:

                  —

                  veicināt publiski finansētu laboratoriju spējas CWC dalībvalstīs, kuru ekonomika attīstās vai ir pārejas procesā, īstenot CWC ķīmijas miermīlīgas izmantošanas jomā,

                  —

                  palīdzēt CWC dalībvalstīm, kuru ekonomika attīstās vai ir pārejas procesā, veicināt ķīmiskā drošuma un drošības pārvaldības pieejas mazos un vidējos ķīmiskās rūpniecības uzņēmumos.

         Rezultāti:

                  —

                  paaugstināts tehniskās kompetences līmenis publiski finansētās laboratorijās CWC dalībvalstīs, kuru ekonomika attīstās vai ir pārejas procesā, lai analizētu ķīmiskās vielas saistībā ar CWC īstenošanu attiecīgajā valstī un lai ķīmijas nozare tiktu izmantota miermīlīgiem mērķiem, piemērojot jaunākās analīzes metodes, jo īpaši – gāzu hromatogrāfijas (GC) un gāzu hromatogrāfijas/masspektrometrijas (GC-MS) metodes,

                  —

                  paaugstināts mazu un vidēju uzņēmumu personāla, rūpniecības asociāciju pārstāvju un valsts iestāžu/valdības institūciju pārstāvju kompetences un izpratnes līmenis CWC dalībvalstīs, kuru ekonomika ir attīstības posmā vai ir pārejas procesā, saistībā ar drošuma un drošības pārvaldības prakses procesu.

         Darbības

      1.   Analītisku iemaņu attīstības kurss
      Šie kursi notiek divas nedēļas, kuru laikā dalībnieki saņem teorētisku apmācību un praktisku pieredzi GC un GC-MS jomā. Tostarp pievēršas šādām tēmām – aparatūra, sistēmu pārbaude un optimizēšana, traucējummeklēšana, vides paraugu sagatavošana un šādu paraugu GC/GC-MS analīze ķīmiskām vielām, uz kurām attiecas CWC. Dalībnieki iziet arī intensīvu uzskatāmu apmācību dažādu parauga matricu sagatavošanā to GC analīzei ar elementu jutīgiem detektoriem un GC-MS analīzei elektronu ietekmes un ķīmiskās jonizācijas režīmos. Visbeidzot, dalībniekus iepazīstina ar vairākām ekstrakcijas, attīrīšanas un atvasināšanas procedūrām. Kursus īsteno ar VERIFIN atbalstu – tā ir slavena iestāde, kura izvēlēta pārskatāmā konkursā un ar kuru OPCW noslēgusi nolīgumu uz pieciem gadiem.
      2.   Sadarbība ar nozares pārstāvjiem – ķīmiskā drošuma un drošības pārvaldības semināri
      Šie semināri ilgst divarpus dienas. Tajos cita starpā pievēršas drošuma un drošības jautājumiem ķīmijas rūpniecībā, ķīmijas pārvaldības stratēģijām, ķīmijas procesu drošības pārvaldībai, paraugpraksei rūpniecībā un iepazīstināšanai ar Responsible Care® ierosmi.
      Atklāšanas sēdē sniedz arī pārskatu par CWC un starptautiskām sadarbības programmām. Vajadzības gadījumā tiks nodrošināta sadarbība un koordinācija ar citiem dalībniekiem, kam ir pieredze šajā jomā.
      Viens seminārs būs paredzēts Ziemeļāfrikas, Tuvo Austrumu un Persijas līča apakšreģioniem un notiks arābu valodā.

         III projekts. Zinātne un tehnoloģija

         Mērķi:

      dot iespēju OPCW ģenerāldirektoram (“ģenerāldirektors”) sniegt padomus un rekomendācijas CWC dalībvalstu konferencei, OPCW Izpildpadomei vai CWC dalībvalstīm zinātnes un tehnoloģiju jomās, kas attiecas uz CWC.

         Konkrētie mērķi:

                  —

                  noteikt ar zinātni un tehnoloģiju saistīto OPCW darbību virzību starpposma periodā starp ceturto un piekto pārskatīšanas konferenci,

                  —

                  dot iespēju ģenerāldirektoram sniegt OPCW politikas veidošanas struktūrām un CWC dalībvalstīm īpašus padomus zinātnes un tehnoloģiju jomā, kas attiecas uz CWC,

                  —

                  izmantot OPCW pieejamo zinātnisko ekspertu lielāku grupu un uzlabotus mehānismus, lai nodrošinātu informētību par ķīmisko vielu monitoringa tehnoloģiju un informātikas rīku attīstību tādu sarežģītu datu kopu analīzei, kas satur informāciju par ķīmiskām vielām,

                  —

                  tādu ar tehnoloģiju nesaistītu dalībnieku tīkla izveide, kas var papildināt OPCW pieejamo zinātnisko ekspertu darbu, izvērtējot visus jaunos zinātniskos un tehnoloģiskos aspektus, lai nodrošinātu pilnīgākas konsultācijas par zinātni un tehnoloģiju un to ietekmi,

                  —

                  nodrošināt vairākas laboratorijas ārpus objekta, lai analizētu toksīnus un tādējādi atbalstītu CWC darbību.

         Rezultāti:

                  —

                     OPCW pieejamo zinātnisko ekspertu tīkla paplašināšana, kas stiprinās pastāvīgās zinātniskās un tehnoloģiskās uzraudzības pasākumus un vairos informētību par CWC un tās pamanāmību zinātnes aprindās,

                  —

                  attiecību veidošana un uzturēšana ar tiem zinātniskajiem ekspertiem, kas iesaistīti tādās jaunās zinātniskās un tehnoloģiskās norisēs, kuras attiecas uz CWC,

                  —

                  iespēju radīšana, lai ar tehnoloģijām nesaistītus dalībniekus iesaistītu lietderīgās apspriedēs par zinātnes un tehnoloģiju attīstību ar tehniskajiem ekspertiem ietekmes uz drošību un riska izvērtēšanas jomā,

                  —

                     CWC dalībvalstīm iesniegti OPCW Zinātniskās padomdevējas padomes (SAB) sagatavoti padomi un ieteikumi zinātnes un tehnoloģiju jomā saistībā ar CWC,

                  —

                  lielāka izpratne par vajadzību analizēt toksīnus, kas attiecas uz CWC.

         Darbības

      1.   Informātikas izmantošana ķīmijas nozarē starptautiskās sadarbības veicināšanai
      Šīs darbības mērķis ir izveidot zinātnieku darba grupu, lai kopīgi vāktu, apkopotu un analizētu datus ar unikālu ķīmisko raksturojumu. Mērķis ir apkopot datus, kas savākti, īstenojot dažādus sistemātiskus ķīmisko vielu monitoringa pasākumus, un kas satur informāciju par ķīmisko raksturojumu (piemēram, dati, kas iegūti no atmosfēras novērošanas, vides paraugu ņemšanas, ūdens pārbaudēm u. c.). Ir iecerēts vienot dažādu pasaules reģionu ķīmijas un informācijas jomas zinātniekus, lai izveidotu centru, kurā līdzstrādniekiem var izplatīt informāciju pasaules un reģionālās ķīmijas nozares vizualizācijai un informatīvai analīzei. Šā darba mērķis ir veicināt Tehniskā sekretariāta un zinātnes aprindu saiknes izveidi. Galvenais rezultāts būs datu apkopošanas centrs, kas būs struktūra datu apkopošanai un apjoma samazināšanai līdz formātiem, kas ir savietojami ar analītiskajiem rīkiem, kurus izmanto zinātniskie līdzstrādnieki. Šis centrs, kas atradīsies kādā no iesaistītajām universitātēm, atbalstīs zinātnisko līdzstrādnieku tīklu un attīstīs savas spējas darbības paplašināšanai pēc īstenošanas laikposma.
      2.   Zinātniskās un tehnoloģiskās attīstības novērtēšana
      Vairāki ekspertu semināri, piedaloties SAB locekļiem, Starptautiskās Teorētiskās un praktiskās ķīmijas apvienības darbā iesaistītajiem ekspertiem un citiem ekspertiem, lai novērtētu pašreizējās un turpmāk iespējamās zinātniskās un tehnoloģiskās attīstības ietekmi uz CWC.
      Šis darbs SAB palīdzēs izstrādāt ziņojumu par zinātnisko un tehnoloģisko attīstību CWC ceturtajai pārskatīšanas konferencei.
      Lai īstenotu šo darbību, tiks pētītas iespējamās partnerības ar citām starptautiskajām organizācijām.
      3.   Ķīmijas daudzveidīga izmantošana – tehnoloģiskās attīstības drošības aspektu izpratne
      Vairāki semināri, kas paredzēti reģionālajiem izcilības centriem un universitāšu nodaļām, kuras iesaistītas darbā ar MII drošības jautājumiem. Mērķis ir palīdzēt tiem, kurus satrauc tehnoloģiskās attīstības ietekme, saprast procesu, kurā tehnoloģijas tiek aizsāktas, izstrādātas, pielāgotas un ieviestas dzīvē.
      Semināra apmeklētāji iegūs prasmes un izpratni par:

                  —

                  zinātnes disciplīnu konverģenci (jo īpaši, bet ne tikai, ķīmijas un bioloģijas konverģenci), kas ir spēcīgs jaunu tehnoloģiju virzītājspēks un var veicināt lietojumu un pieeju izmantošanu tehnoloģiju vispārējā attīstībā,

                  —

                  tehnoloģiju uzraudzības paraugpraksi,

                  —

                  to, kā labāk novērtēt riskus, kas saistīti ar jaunām un mainīgām tehnoloģijām, un

                  —

                  to, kā apzināties, ka jaunu tehnoloģiju pielāgošana ir efektīvas drošības pārvaldības izšķirošs aspekts.

            Šis darbs sniegs plašāku ieskatu tajā, kāds ir zinātnes un tehnoloģiju atbalsts daudzpusēju drošības un MII nolīgumu efektīvā īstenošanā, kā piemēru izmantojot CWC.
      4.   SAB pagaidu darba grupas (TWG)
      Pagaidu darba grupu atbalsta sanāksmes, kas SAB ļaus sniegt specializētas tehniskas konsultācijas ģenerāldirektoram par CWC īstenošanu. Ģenerāldirektoram tas savukārt radīs iespēju konsultēt politikas veidošanas struktūras un CWC dalībvalstis, balstoties uz pamatotiem zinātniskiem padomiem.
      5.   Standartizētu analīzes metožu izstrāde bioloģisko toksīnu analīzēm
      Bioloģisko toksīnu regulējums ir ietverts Bioloģisko un toksisko ieroču konvencijā (BWC). Divi bioloģiskie toksīni (rīcins un saksitoksīns) kā ķīmiskie ieroči ir iekļauti arī CWC, un tiem tiek piemērots stingrs regulējums. Arī citi bioloģiskie toksīni var atbilst CWC vispārējā mērķa – toksisku vielu izmantošanas karadarbībā aizlieguma – kritērijiem.
      Bioloģisko un toksisko ieroču konvencijai (BTIK) nav droša pārbaudes režīma, kāds ir CWC. Saskaņā ar CWC inspektori ir pilnvaroti ņemt paraugus un veikt analīzes objektā uz vietas (ja tas ir iespējams; attiecībā uz bioloģiskajiem toksīniem tas bieži vien nav iespējams) vai nosūtīt tos laboratorijām ārpus objekta. Analīžu veikšanai laboratorijās ārpus objekta ir vajadzīgs sarežģīts analīžu aprīkojums, kā arī metodes un references materiāli vai dati.
      Īstenojot šo projektu, OPCW laboratorija un partneru laboratorijas:

                  —

                  sagatavos/iegūs references materiālus,

                  —

                  veiks salīdzinošās (round-robin) pārbaudes,

                  —

                  sagatavos un apstiprinās bioloģisko toksīnu analīzei ieteiktās darbības procedūras (ROPs),

                  —

                  vāks references datus no partneru laboratorijām,

                  —

                  ar zinātnes aprindām dalīsies ar informāciju par ieteiktajām darbības procedūrām,

                  —

                  izvērtēs analītiskās procedūras/noteikšanas komplektus, ko var izmantot objektā kā orientierus lēmumu pieņemšanai par analīzēm ārpus objekta un kā elementus inspektoru aizsardzībai objektā uz vietas.

         IV projekts. CWC dalībvalstu gatavība novērst uzbrukumus, kuros izmanto ķīmiskas vielas, un reaģēt uz tiem

         Mērķi:

      sniegt ieguldījumu, lai pilnveidotu CWC dalībvalstu spēju novērst teroristu uzbrukumus, kuros izmanto ķīmiskos ieročus, būt gatavām šādiem uzbrukumiem un spēt atbildēt uz tiem, kā arī lai uzlabotu to spējas atbildēt uz palīdzības lūgumiem ķīmisko vielu izmantošanas vai izmantošanas draudu gadījumos.

         Konkrētie mērķi:

                  —

                  veicināt dalībvalstu informētību par to, cik svarīgi ir laikus iesniegt pilnīgus paziņojumus par valstu programmām, kas saistītas ar aizsardzības mērķiem,

                  —

                  palielināt dalībvalstu ieguldījumu OPCW gatavībā atsaukties uz lūgumiem sniegt palīdzību,

                  —

                  mudināt CWC dalībvalstis veicināt reģionālu tīklu izveidi to reģionos un apakšreģionos, lai uzlabotu koordinētu atbildes rīcību gadījumos, kas saistīti ar uzbrukumu ar ķīmiskajiem ieročiem,

                  —

                  mudināt CWC dalībvalstis izveidot koordināciju un sadarbību apakšreģionu starpā, tiem reaģējot uz ķīmiska apdraudējuma ārkārtas situācijām,

                  —

                  attīstīt CWC dalībvalstu spējas tālāk izplatīt zināšanas un prasmes, kas iegūtas apmācības kursu laikā,

                  —

                  veikt mācības un izvērtēt valstu spējas novērst ar ķīmiskām vielām saistītus negadījumus, valstu gatavību un spējas uz atbildes rīcību, kā arī palielināt informētību par turpmākiem pasākumiem, kas jāveic, lai paaugstinātu sagatavotības pakāpi,

                  —

                  veikt mācības un izvērtēt, kā starptautiskā kopiena koordinē darbības, lai novērstu ar ķīmiskām vielām saistītus negadījumus un reaģētu uz tiem.

         Rezultāti:

                  —

                  ir radīti priekšnoteikumi ārkārtas reaģēšanas personāla reģionāla tīkla izveidei,

                  —

                  valstis, kas ir CWC dalībnieces, apzinās to, cik svarīgi ir laikus iesniegt pilnīgas deklarācijas par valsts programmām saistībā ar aizsardzības nolūkiem,

                  —

                  valstis, kas ir CWC dalībnieces, ir labākā situācijā, lai sniegtu atbalsta piedāvājumus OPCW, reaģējot uz palīdzības lūgumiem,

                  —

                     CWC dalībvalstu palielināta informētība par to, ka jāveicina sadarbība saistībā ar ķīmisko ieroču ārkārtas situācijām uzbrukuma gadījumā,

                  —

                  instruktoru grupa no Vidusāzijas CWC dalībvalstīm, kuri var sniegt atbalstu ķīmiska apdraudējuma ārkārtas reaģēšanas plāniem, apmācot savus pirmos palīdzības sniedzējus,

                  —

                  iesaistīto CWC dalībvalstu uzlaboti ārkārtas reaģēšanas plāni rīcībai, ja notikuši ar toksiskām ķīmiskām vielām saistīti negadījumi, šādos plānos iekļaujot zināšanu un pieredzes nodošanu.

         Darbības

      1.   Reģionāla apmācība palīdzības un aizsardzības jomā
      Pilna cikla apmācības pakete Vidusāzijas CWC dalībvalstīm, iekļaujot pamata un padziļinātus apmācību kursus palīdzības un aizsardzības jomā. Pēc kursiem tiktu rīkots zināšanu nostiprināšanas vingrinājums, kura laikā dalībnieki praktiskos, reālos mācību apstākļos izmantotu iegūtās zināšanas. Pēc šā apmācības cikla uzlabosies valstu un reģionāla mēroga spēja reaģēt uz toksisku ķīmisko vielu ļaunprātīgu izmantošanu un palielināsies noturība pret to. Pēc tam tiks izskatīta iespēja pirmajiem palīdzības sniedzējiem no reģioniem, kas saņems šo apmācību, piedāvāt OPCW finansētus “apmācītāju apmācības” kursus, lai palīdzētu viņiem turpināt izplatīt iegūtās zināšanas un prasmes.
      2.   Reģionāls koordinācijas pasākums palīdzības sniegšanas jomā
      Saskaņā ar CWC X panta 7. punktu ierosinātais pasākums ir 2013. gada oktobrī Argentīnā notikušā palīdzības koordinācijas semināra turpinājums, un tā mērķis būs pārbaudīt palīdzības sniegšanas mehānismus starp divām vai trijām Latīņamerikas reģiona CWC dalībvalstīm, kurām ir kopīga robeža, savukārt pārējās reģiona CWC dalībvalstis tiks iesaistītas dažādu uzdevumu izpildē.
      3.   Reģionāli palīdzības un aizsardzības semināri
      Atbalsts šim pasākumam ir paredzēts Lēmumā 2009/569/KĀDP un Lēmumā 2012/166/KĀDP. Šis pasākums ir veidots kā forums tiem vadītājiem un plānotājiem, kuri ir iesaistīti civiliedzīvotāju aizsardzībā pret ķīmiskajiem ieročiem vai kuri būtu atbildīgi par ārkārtas palīdzības sniegšanu saskaņā ar CWC X pantu. Semināri piedāvā informāciju par X panta īstenošanu, par OPCW īstenotiem valstu un starptautiska mēroga projektiem, par reģionālām pieejām palīdzības un aizsardzības jomā un par problēmām un jaunām iespējām attiecībā uz palīdzību un aizsardzību pret ķīmiskajiem ieročiem un citām toksiskām ķīmiskajām vielām. Turklāt ar tiem iecerēts sekmēt dažu ar palīdzību un aizsardzību saistītu jautājumu apspriešanu un analīzi, īpaši pievēršoties tādām jomām kā CWC dalībvalstu tiesības un pienākumi atbilstīgi CWC X pantam, deklarāciju iesniegšana par aizsardzības programmām un nepilnību un problemātisko jomu analīze. Tie arī sniedz pārskatu par palīdzības un aizsardzības darbībām attiecīgajā reģionā. Dalībnieki uzstājas, lai dalītos ar pieredzi, gūtajām atziņām un idejām tādās jomās kā palīdzība un aizsardzība un reaģēšana ārkārtas situācijās uz draudiem, kas saistīti ar toksisku ķīmisko vielu ļaunprātīgu izmantošanu. Mērķa reģioni būs Latīņamerika un Āzija.
      4.   Teorētiskas mācības
      Atbalsts šim pasākumam ir paredzēts Lēmumā 2009/569/KĀDP un Lēmumā 2012/166/KĀDP. Teorētisko mācību projekts ir turpinājuma pasākums, un tā pamatā ir atziņas, kas gūtas teorētiskajās mācībās (TTX), kuras notika 2013. gada augustā Indonēzijā (finansējums piešķirts ar Lēmumu 2012/166/KĀDP). Viens no mācību rezultātiem bija TTX moduļa izstrāde, ko var izmantot spēju veidošanas pasākumos citos reģionos. Mācībās aplūkos vairāku valstu valdību lēmumu pieņemšanas procesu un veicinās informācijas apmaiņu un savstarpējas palīdzības sniegšanu attiecīgās valstu un starptautiskajās organizācijās, lai mazinātu uzbrukumu, kuros izmantotas toksiskas ķīmiskās vielas, draudus un to radīto ietekmi. Projekts papildina citas OPCW programmas, jo īpaši tās, kas attiecas uz palīdzību un aizsardzību saskaņā ar CWC X panta pilnvarojumu, kā arī OPCW centienus atbalstīt CWC dalībvalstis valstu īstenošanas pasākumu pieņemšanā un projektu “OPCW kā pamats drošības uzlabošanai ķīmiskajās rūpnīcās” (finansējums piešķirts ar Lēmumu 2012/166/KĀDP). Saskaņā ar X panta noteikumiem CWC dalībvalstis no OPCW var saņemt ekspertu konsultācijas un palīdzību, lai attīstītu un uzlabotu savu spēju aizsargāties pret ķīmiskajiem ieročiem.

         V projekts. Universālums un informēšana

         Mērķi:

                  —

                  mudināt valstis, kas nav CWC dalībvalstis, gūt labāku izpratni par ieguvumiem no pievienošanās CWC, kā arī vairāk iesaistīties OPCW darbībās,

                  —

                  uzlabot informētību par OPCW un CWC, jo īpaši vēršoties pie plašas sabiedrības un konkrētām mērķa grupām izglītības nozarē, piemēram, ķīmijas un ķīmijas inženierijas skolotājiem un skolēniem vidējās un terciārās izglītības līmenī.

         Konkrētie mērķi:

                  —

                  uzlabot skolēnu un skolotāju un – attiecīgos gadījumos – citu grupu informētību un zināšanas par OPCW un CWC,

                  —

                  palielināt OPCW redzamību un skaidrot tās darbību plašai sabiedrībai,

                  —

                  uzlabot līdzekļus, lai sasniegtu pēc iespējas plašāku adresātu loku, jo īpaši ar tehnoloģiju nesaistītas personas vai nespeciālistus,

                  —

                  izvēlētās valstīs vai reģionos uzlabot gados jaunu adresātu informētību par OPCW un CWC,

                  —

                  valstis, kuras nav CWC dalībvalstis, vairāk iesaistīt OPCW darbībās un uzlabot to izpratni par CWC un ieguvumiem no tās,

                  —

                  paplašināt ieinteresēto personu iesaistīšanu darbā ar tādiem būtiskiem jautājumiem, kas OPCW skar institucionālās pārejas periodā.

         Rezultāti:

                  —

                  valstu, reģionālu un starptautisku apvienību izstrādātu mācību materiālu izplatīšana un to izmantošana skolās un universitātēs,

                  —

                  plašāka sabiedrības iesaistīšana OPCW un CWC, izmantojot ekspozīciju dažādos pasākumos visā pasaulē,

                  —

                  lielāka OPCW mijiedarbība ar gados jauniem adresātiem izvēlētās valstīs vai reģionos un sociālo plašsaziņas līdzekļu attīstība, lai tos izmantotu OPCW partneri,

                  —

                  jaunu CWC dalībvalstu skaita maksimāla palielināšana,

                  —

                  pilsoniskās sabiedrības lielāks ieguldījums OPCW politikas veidošanas procesā, tostarp iespēja tās viedokli par svarīgiem jautājumiem paust tieši delegātiem dalībvalstu konferences īpašās plenārsesijās,

                  —

                  dokumentāli materiāli, tostarp plaši izmantojams OPCW korporatīvs videomateriāls, kas pieejami izplatīšanai un izpratnes vairošanai plašā sabiedrībā.

         Darbības

      1.   Izglītošanas un informēšanas instrumentu un materiālu tulkošana un izplatīšana
      Tehniskais sekretariāts 2013. un 2014. gadā (saņemot daļēju atbalstu ar Lēmumu 2012/166/KĀDP) ir izstrādājis vairākus izglītības un informācijas instrumentus angļu valodā. Lai šādus materiālus izmantotu maksimāli plašs ieinteresēto personu loks iespējami daudzās CWC dalībvalstīs, tie ir jāpārtulko pārējās piecās oficiālajās OPCW valodās un citās plaši lietotās valodās. Turklāt iztulkotie materiāli būs arī plaši jāizplata.
      2.   OPCW ekspozīcijas izveide
      Profesionālas ekspozīcijas par OPCW un CWC izveide izmantošanai attiecīgās sanāksmēs, konferencēs utt., sadarbojoties ar zinātnes un miera muzejiem. OPCW jau ir īstenojusi dažus pasākumus sadarbībā ar Nobela Miera centru, MUSEON Hāgā un citām organizācijām, taču saskaņā ar šo projektu tiks sagatavota profesionāli izveidota ekspozīcija, ko OPCW vajadzības gadījumā varēs izmantot atkārtoti.
      3.   Pasākumi jauniešiem
      Jauniešiem (vecumā no 15 līdz 25 gadiem) adresēti informatīvi semināri, lai vairotu izpratni par OPCW un CWC un arī iesaistītu jauniešus izpētē par to, kādas ir nākotnes karjeras iespējas dažādās jomās un nozarēs starptautiskā līmenī. Tie ietvers klātienes seminārus un sociālo plašsaziņas līdzekļu attīstīšanu, ko varēs izmantot reģionālie partneri un universitātes.
      4.   Universāluma veicināšana valstīm, kas vēlas pievienoties CWC

      Universāluma darba plāns ietver: koncepciju – īpaši pielāgotu pieeju, konkrētām valstīm paredzētu, elastīgu formātu (1.5 līdz 2.0 diplomātijas virziens), uzaicinājumu piedalīties un ārēju saziņu, vairāku partneru partnerību; OPCW pasākumu OPCW galvenajā mītnē vai citur sponsorēšanu; konkrētām valstīm paredzētus seminārus; reģionālu pieeju; 2.0 diplomātijas virziena pasākumus; datubāzi valstu kontaktiem un koordinēšanas attīstību.
      5.   Atbalsts NVO dalībai OPCW darbībās
      Kopš 2008. gada ir pastāvīgi un būtiski audzis to NVO skaits, kuras ir reģistrējušās OPCW konferencēm un tās apmeklējušās, maksimālo skaitu sasniedzot trešajā pārskatīšanas konferencē 2013. gada aprīlī, kad tika apstiprināta 70 NVO no visiem reģioniem dalība. Turklāt NVO OPCW konferencēs pirmo reizi piedalījās aktīvi, vēršoties pie delegātiem trešās pārskatīšanas konferences un 18. CWC dalībvalstu konferences īpašās plenārsēdēs. Ar šo priekšlikumu tiks nodrošināts pamata ceļošanas un izmitināšanas atbalsts NVO pārstāvjiem no valstīm, kuru ekonomika attīstās vai ir pārejas procesā, lai viņi varētu apmeklēt CWC dalībvalstu konferences 2015. un 2016. gadā.
      6.   Atbalsts attīstībai un dokumentālo video sižetu Fires veicināšana

         Fires projektu ir izstrādājusi OPCW Plašsaziņas līdzekļu un sabiedrisko attiecību nodaļa. Tā sagatavoja četras sērijas – katra ilgst no 5 līdz 20 minūtēm –, tostarp sākotnējo sēriju A Teacher's Mission, kuru kā efektīvu apmācības līdzekli ļoti atzinīgi novērtēja OPCW SAB pagaidu darba grupa izglītības un informācijas jautājumos. Pēdējā sērija – Ich Liebe Dich – ir radījusi vēl lielāku iesaistīto personu interesi par projektu, un vairākas CWC dalībvalstis ir paudušas gatavību sniegt materiālu atbalstu un sadarboties turpmāku sēriju uzņemšanā. Savienības finansējums nodrošinās vēl vismaz trīs sēriju uzņemšanu.

         VI projekts. Āfrikas programma

         Mērķis:

      uzlabot Āfrikas CWC dalībvalstu spējas īstenot saistības atbilstīgi CWC.

         Konkrētie mērķi

      1. konkrētais mērķis (īstenošana valsts mērogā):

                  —

                  uzlabotas Āfrikas CWC dalībvalstu spējas nodrošināt efektīvu īstenošanu valsts mērogā,

                  —

                  lielāks skaits Āfrikas CWC dalībvalstu, kas spēj kvantitatīvi un kvalitatīvi veikt efektīvu īstenošanu valsts mērogā,

                  —

                  Āfrikas CWC dalībvalstu valstu iestāžu labāka izpratne un informētība par jautājumiem, kas saistīti ar CWC, lai tādējādi panāktu labu sadarbību un atbalstu,

                  —

                  muitas iestāžu efektīva darbība ķīmisko vielu tirdzniecības kontroles un uzraudzības jomā,

                  —

                  pastiprināta sadarbība starp aģentūrām, lai atbalstītu CWC efektīvu īstenošanu valsts mērogā valsts iestādes vadībā.

            2. konkrētais mērķis (ķīmijas izmantošana miermīlīgiem mērķiem):

                  —

                  publiski finansēto laboratoriju spēju uzlabošana Āfrikas CWC dalībvalstīs, kuru ekonomika attīstās vai ir pārejas procesā, lai īstenotu CWC ķīmijas izmantošanā miermīlīgiem mērķiem,

                  —

                  ķīmijas drošuma pārvaldības pieeju uzlabošana mazos un vidējos ķīmijas rūpniecības uzņēmumos Āfrikas CWC dalībvalstīs, kuru ekonomika attīstās vai ir pārejas procesā.

         Rezultāti

      1. konkrētais rezultāts (īstenošana valsts mērogā):

                  —

                  attiecīgās ieinteresētās personas ir uzlabojušas izpratni un informētību par CWC un ir stiprinājušas savu lomu un līdzdalību valsts īstenošanas pasākumos,

                  —

                  Āfrikas CWC dalībvalstu muitas amatpersonas ir uzlabojušas savu izpratni un spēju efektīvi pildīt pienākumus attiecībā uz reģistrētu ķīmisko vielu importu/eksportu un koordināciju ar valstu iestādēm,

                  —

                  attiecīgajām ieinteresētajām personām ir pareiza un aktuāla informācija par efektīvu pieejamo apmācību,

                  —

                  atbalstot CWC īstenošanu, potenciālo ieinteresēto personu aģentūras/struktūras ir vienojušās par īstermiņa programmu, lai izveidotu sinerģiju starp tām.

            2. konkrētais rezultāts (ķīmijas izmantošana miermīlīgiem mērķiem):

                  —

                  publiski finansētas laboratorijas Āfrikas CWC dalībvalstīs ir uzlabojušas tehnisko kompetenču līmeni, lai analizētu ķīmiskas vielas, kuras saistītas ar CWC valsts īstenošanu, un miermīlīgi pielietotu ķīmiju, izmantojot modernas analīzes metodes, jo īpaši GC un GC-MS,

                  —

                  Āfrikas CWC dalībvalstu mazo un vidējo uzņēmumu personāls, rūpniecības apvienību pārstāvji un valstu iestādes/valdību iestādes ir uzlabojušas kompetences un informētības līmeni attiecībā uz procesu drošuma pārvaldības praksi.

         Darbības

      1.   Reģionāls ieinteresēto personu valsts iestāžu forums
      Valsts iestādēm ir īpaša un svarīga loma un pienākumi, lai nodrošinātu efektīvu īstenošanu. Tām ir jāiedibina un jāuztur ļoti cieša un laba valsts līmeņa sadarbība ar citām attiecīgajām ieinteresētajām personām. Sadarbība ne vienmēr ir efektīva, jo vēl joprojām ir nepilnības un nav pietiekamas savstarpējās sapratnes. Ar ierosināto ieinteresēto personu reģionālo forumu ir iecerēts vienot galvenās ieinteresētās personas un valstu iestāžu pārstāvjus, lai tie varētu satikties, labāk iepazīt un izprast cits citu. Tā būs arī laba iespēja dalīties pieredzē un apmainīties ar viedokļiem un informāciju par bažām, lai panāktu efektīvu sadarbību. Šis pasākums ir ierosināts kā izmēģinājums Āfrikas reģionā.
      2.   CWC dalībvalstu muitas iestādēm paredzēts reģionāls apmācības kurss par CWC pārvadājumu režīma tehniskajiem aspektiem
      Atbalsts muitas amatpersonām ir sniegts saskaņā ar Vienoto rīcību 2005/913/KĀDP, Vienoto rīcību 2007/185/KĀDP, Lēmumu 2009/569/KĀDP un Lēmumu 2012/166/KĀDP. Izmantojot gūto pieredzi, muitas amatpersonām rīkos informatīvus pasākumus apmācību kursu veidā nolūkā uzlabot datu vākšanu par CWC reģistrēto ķīmisko vielu importu un eksportu un šādu datu pārsūtīšanu valsts iestādēm. Apmācībā tiks piedāvāti praktiski uzskatāmi demonstrējumi un vingrinājumi, un tajā tiks iekļauts princips “apmācīt apmācītājus”. Apmācību veiks Tehniskā sekretariāta Īstenošanas atbalsta nodaļa Āfrikas reģionā, izmantojot Deklarāciju nodaļas tehniskās zināšanas.
      3.   Akadēmisku/informatīvu materiālu par CWC nodrošināšana
      Lai veicinātu Āfrikas CWC dalībvalstu izpratni un informētību par CWC, tiks sagatavoti informatīvi materiāli, kas ar attiecīgo valsts iestāžu starpniecību tiks piedāvāti universitāšu ķīmijas nodaļu bibliotēkām. Pirmajā posmā darbības mērķis būs sniegt informāciju, bet līdz ar otrā posma īstenošanu CWC tiks iekļauta universitāšu mācību/izglītības programmās. Darbība ir ierosināta kā izmēģinājums Āfrikas reģionā.
      4.   Sinerģija un partnerība efektīvai īstenošanai
      Darbības mērķis ir veicināt iespējamo ieinteresēto personu aģentūru/struktūru iesaistīšanu CWC īstenošanas atbalstīšanā. Tās ir reģionu/apakšreģionu līmeņa apmācības iestādes, kas paredzētas militārām, muitas mācību iestādēm, attiecīgām laboratorijām, akadēmiskām iestādēm, NVO un vietējo kopienu līmeņa organizācijām. Pēc tam, kad būs apzinātas CWC dalībvalstis, kas vadīs projektu, tiks izstrādāti un īstenoti uz sadarbību vērsti pasākumi. Āfrikas reģionā kā izmēģinājuma projekts ir ierosināts valsts daudznozaru pasākums, ko izmēģinājumu īstenojošā valsts iestāde rīko visām tām svarīgākajām ieinteresēto personu aģentūrām/struktūrām un iestādēm, kam saskaņā ar valsts pilnvarojumu jāsniedz ieguldījums CWC īstenošanā valsts līmenī.
      5.   Analītisku iemaņu attīstības kurss
      Šie kursi notiek divas nedēļas, kuru laikā dalībnieki saņem teorētisku apmācību un praktisku pieredzi GC un GC-MS jomā. Tostarp pievērsīsies šādām tēmām – aparatūra, sistēmu pārbaude un optimizēšana, traucējummeklēšana, vides paraugu sagatavošana un šādu paraugu GC/GC-MS analīze ķīmiskām vielām, uz kurām attiecas CWC. Dalībnieki iziet arī intensīvu uzskatāmu apmācību dažādu parauga matricu sagatavošanā to GC analīzei ar elementu jutīgiem detektoriem un GC-MS analīzei elektronu ietekmes un ķīmiskās jonizācijas režīmos. Visbeidzot, dalībniekus iepazīstina ar vairākām ekstrakcijas, attīrīšanas un atvasināšanas procedūrām. Kursus īsteno ar VERIFIN atbalstu – tā ir slavena iestāde, kura izvēlēta pārskatāmā konkursā un ar kuru OPCW noslēgusi nolīgumu uz pieciem gadiem.
      6.   Sadarbība ar nozares pārstāvjiem – CWC un ķīmisko procesu drošības semināri
      Šie semināri ilgst divarpus dienas. Tajos cita starpā pievēršas drošuma un drošības jautājumiem ķīmijas rūpniecībā, ķīmijas pārvaldības stratēģijām, ķīmijas procesu drošības pārvaldībai, paraugpraksei rūpniecībā un iepazīstināšanai ar Responsible Care® ierosmi.
      Atklāšanas sēdē sniedz arī pārskatu par CWC un starptautiskām sadarbības programmām.